title: Sklep Sveta z dne 3. decembra 2001 o sklenitvi Dodatnega protokola o prilagoditvi trgovinskih vidikov Stabilizacijsko-pridružitvenega sporazuma med Evropskimi skupnostmi in njihovimi državami članicami na eni strani ter Republiko Hrvaško na drugi strani na podlagi izida pogajanj med pogodbenicama o vzajemnih preferencialnih koncesijah za posamezna vina, vzajemnem priznavanju, zaščiti in nadzoru imen vin in vzajemnem priznavanju, zaščiti in nadzoru označb za žganja in aromatizirane pijače

text:
Pomembno pravno obvestilo

|

32001D0918

Uradni list L 342 , 27/12/2001 str. 0042 - 0044

		Sklep Svetaz dne 3. decembra 2001o sklenitvi Dodatnega protokola o prilagoditvi trgovinskih vidikov Stabilizacijsko-pridružitvenega sporazuma med Evropskimi skupnostmi in njihovimi državami članicami na eni strani ter Republiko Hrvaško na drugi strani na podlagi izida pogajanj med pogodbenicama o vzajemnih preferencialnih koncesijah za posamezna vina, vzajemnem priznavanju, zaščiti in nadzoru imen vin in vzajemnem priznavanju, zaščiti in nadzoru označb za žganja in aromatizirane pijače(2001/918/ES)SVET EVROPSKE UNIJE JE –ob upoštevanju Pogodbe o ustanovitvi Evropske skupnosti in zlasti člena 133 Pogodbe, v povezavi s prvim stavkom prvega pododstavka člena 300(2) in člena 300(4) Pogodbe,ob upoštevanju predloga Komisije,ob upoštevanju naslednjega:(1) Stabilizacijsko-pridružitveni sporazum med Evropskimi skupnostmi in njihovimi državami članicami na eni strani in Republiko Hrvaško na drugi strani, v nadaljnjem besedilu "Stabilizacijsko-pridružitveni sporazum", je bil parafiran 14. maja 2001 in podpisan 29. oktobra 2001. Člen 27(4) Stabilizacijsko-pridružitvenega sporazuma določa, da je treba režim za trgovanje s proizvodi iz grozdja in vina ter žganja še določiti.(2) V skladu z direktivami, ki jih je sprejel Svet 13. novembra 2000, sta se Komisija in Republika Hrvaška 20. aprila 2001 sporazumeli o novih vzajemnih trgovinskih koncesijah za posamezna vina in vzajemnem priznavanju, zaščiti in nadzoru imen vin in označb za žganja. Za zagotovitev doslednosti znotraj procesa stabilizacije kot celote je treba rezultate teh pogajanj vključiti v okvir Stabilizacijsko-pridružitvenega sporazuma v obliki dodatnega protokola.(3) Izvedbene predpise za preferencialne trgovinske koncesije za posamezna vina bi morala sprejeti Komisija ob pomoči Odbora za carinski zakonik, ustanovljenega na podlagi člena 248a Uredbe Sveta (EGS) št. 2913/92 z dne 12. oktobra 1992 o Carinskem zakoniku Skupnosti [1], ne glede na člen 62 Uredbe Sveta (ES) št. 1493/1999 z dne 17. maja 1999 o skupni ureditvi trga za vino [2]. Komisija sprejme potrebne spremembe in tehnične prilagoditve izvedbenih predpisov, ki bi lahko bile posledica novih preferencialnih sporazumov, protokolov, izmenjav pisem ali drugih pravnih aktov, sklenjenih med Evropsko skupnostjo in Republiko Hrvaško, ali ki so potrebne zaradi sprememb kombinirane nomenklature in oznak TARIC.(4) Za lažje izvajanje nekaterih predpisov Protokola je treba Komisijo pooblastiti, da v imenu Skupnosti odobrava sklepe o spremembah seznamov in protokolov k Sporazumu o vzajemnem priznavanju, zaščiti in nadzoru imen vin (Priloga II k Protokolu) in k Sporazumu o vzajemnem priznavanju, zaščiti in nadzoru označb za žganja in aromatizirane pijače (Priloga III k Protokolu). Pri sprejemanju teh pravnih aktov bi morali Komisiji pomagati Upravljalni odbor za vino, ustanovljen na podlagi člena 74 Uredbe (ES) št. 1493/1999 in Odbor za izvajanje določb o žganih pijačah, ustanovljen na podlagi člena 13 Uredbe Sveta (ES) št. 1576/89 z dne 29. maja 1989 o določitvi splošnih pravil o opredelitvi, opisu in predstavitvi žganih pijač [3], ter Odbor za izvajanje določb o aromatiziranih vinih, ustanovljen na podlagi člena 12 Uredbe Sveta (EGS) št. 1601/1991 z dne 10. junija 1991 o določitvi splošnih pravil za opredelitev, opis in predstavitev aromatiziranih vin, aromatiziranih pijač na osnovi vina in aromatiziranih mešanih pijač iz vinskih proizvodov [4].(5) Ukrepi, potrebni za izvajanje tega sklepa, se sprejmejo v skladu s Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil [5] –SKLENIL:Člen 1Dodatni protokol o prilagoditvi trgovinskih vidikov Stabilizacijsko-pridružitvenega sporazuma med Evropskimi skupnostmi in njihovimi državami članicami na eni strani in Republiko Hrvaško na drugi strani na podlagi izida pogajanj med pogodbenicama o vzajemnih preferencialnih koncesijah za posamezna vina, vzajemnem priznavanju, zaščiti in nadzoru imen vin in vzajemnem priznavanju, zaščiti in nadzoru označb za žganja in aromatizirane pijače (v nadaljnjem besedilu "Protokol") je v imenu Skupnosti odobren.Besedilo Protokola je priloženo temu sklepu.Člen 21. Predsednik Sveta je pooblaščen za imenovanje osebe, pooblaščene za podpis Protokola v imenu Skupnosti za izraz privolitve Skupnosti v zavezanost s tem sporazumom.2. Predsednik Sveta izvede v členu 3 Protokola predvideno obvestilo o odobritvi v imenu Skupnosti.Člen 3Izvedbene določbe za tarifne kvote za posamezna vina iz Priloge I k Protokolu ter spremembe in tehnične prilagoditve k izvedbenim določbam, potrebne zaradi sprememb oznak kombinirane nomenklature in pododdelkov TARIC ali zaradi sklenitve novih sporazumov, protokolov, izmenjav pisem ali drugih pravnih aktov med Evropsko skupnostjo in Republiko Hrvaško, sprejme Komisija po postopku iz člena 4(2) tega sklepa, brez poseganja v člen 62 Uredbe (ES) št. 1493/1999.Člen 41. Komisiji pomaga Odbor za carinski zakonik, ustanovljen na podlagi člena 248a Uredbe (EGS) št. 2913/92.2. Pri sklicevanju na ta odstavek veljata člena 4 in 7 Sklepa 1999/468/ES.Obdobje, predvideno v členu 4(3) Sklepa 1999/468/ES, je tri mesece.3. Odbor sprejme svoj poslovnik.Člen 51. Za sklepe, s katerimi določi Stabilizacijsko-pridružitveni odbor po členu 4(7) in členu 14(2)(a) Sporazuma o vzajemnem priznavanju, zaščiti in nadzoru imen vin sezname zaščitenih imen, določi stališče Skupnosti na predlog Komisije Svet s kvalificirano večino.2. Brez poseganja v odstavek 1, sklene Komisija z uporabo členov 13 in 14 Sporazuma o vzajemnem priznavanju, zaščiti in nadzoru imen vin potrebne pravne akte o spremembi seznamov in Protokola k Sporazumu po postopku iz člena 6(2) tega sklepa. Za vse druge primere, zajete v zgornjih členih, določi in predstavlja stališče Skupnosti Komisija.Člen 61. Komisiji pomaga Upravljalni odbor za vino, ustanovljen po členu 74 Uredbe (ES) št. 1493/1999.2. Pri sklicevanju na ta odstavek veljata člena 4 in 7 Sklepa 1999/468/ES.Obdobje, predvideno v členu 4(3) Sklepa 1999/468/ES, je en mesec.3. Odbor sprejme svoj poslovnik.Člen 71. Za sklepe, s katerimi določi Stabilizacijsko-pridružitveni odbor po členu 4(5) in členu 14(2)(a) Sporazuma o vzajemnem priznavanju, zaščiti in nadzoru označb za žganja in aromatizirane pijače sezname zaščitenih označb, določi stališče Skupnosti na predlog Komisije Svet s kvalificirano večino.2. Brez poseganja v odstavek 1, sklene Komisija z uporabo členov 13 in 14 Sporazuma o vzajemnem priznavanju, zaščiti in nadzoru označb za žganja in aromatizirane pijače potrebne pravne akte o spremembi seznamov in Protokola k Sporazumu po postopku iz člena 8(2) tega sklepa. Za vse druge primere, zajete v zgornjih členih, določi in predstavlja stališče Skupnosti Komisija.Člen 81. Komisiji pomagata Odbor za izvajanje določb o žganih pijačah, ustanovljen na podlagi člena členu 13 Uredbe (EGS) št. 1576/89, in Odbor za izvajanje določb o aromatiziranih vinih, aromatiziranih pijačah na osnovi vina in aromatiziranih mešanih pijačah iz vinskih proizvodov, ustanovljen po členu 12 Uredbe (EGS) št. 1601/91.2. Pri sklicevanju na ta odstavek veljata člena 5 in 7 Sklepa 1999/468/ES.Obdobje, predvideno v členu 5(6) Sklepa 1999/468/ES, je en mesec3. Odbora sprejmeta svoja poslovnika.Člen 9Ta sklep se objavi v Uradnem listu Evropskih skupnosti.V Bruslju, 3. decembra 2001Za SvetPredsednikF. Vandenbroucke[1] UL L 302, 19.10.1992, str. 1. Uredba, kakor je bila nazadnje spremenjena z Uredbo (ES) št. 2700/2000 (UL L 311, 12.12.2000, str. 17).[2] UL L 179, 14.7.1999, str. 1. Uredba, kakor je bila nazadnje spremenjena z Uredbo (ES) št. 2826/2000 (UL L 328, 23.12.2000, str. 2).[3] UL L 160, 12.6.1989, str. 1. Uredba, kakor je bila nazadnje spremenjena z Uredbo (ES) št. 3378/94 Evropskega parlamenta in Sveta (UL L 366, 31.12.1994, str. 1).[4] UL L 149, 14.6.1991, str. 1. Uredba, kakor je bila nazadnje spremenjena z Uredbo (ES) št. 2061/96 Evropskega parlamenta in Sveta (UL L 277, 30.10.1996, str. 1).[5] UL L 184, 17.7.1999, str. 23.--------------------------------------------------


title: Sklep Sveta z dne 30. novembra 2009 o spremembah Sklepa Izvršnega odbora, ustanovljenega s Schengensko konvencijo iz leta 1990, o spremembah Finančne uredbe o stroških postavitve in delovanja za tehnični podporni del schengenskega informacijskega sistema (C.SIS)

text:
               20.1.2010

               SL

               Uradni list Evropske unije

               L 14/9

         SKLEP SVETA
   z dne 30. novembra 2009
   o spremembah Sklepa Izvršnega odbora, ustanovljenega s Schengensko konvencijo iz leta 1990, o spremembah Finančne uredbe o stroških postavitve in delovanja za tehnični podporni del schengenskega informacijskega sistema (C.SIS)
   (2010/32/ES)
   SVET EVROPSKE UNIJE JE –
   ob upoštevanju določb členov 92, 92A in 119 Konvencije o izvajanju schengenskega sporazuma z dne 14. junija 1985 med vladami držav Gospodarske unije Beneluks, Zvezne republike Nemčije in Francoske republike o postopni odpravi kontrol na skupnih mejah (Schengenska konvencija iz leta 1990) (1),
   ob upoštevanju naslednjega:

               (1)

               Schengenska konvencija iz leta 1990 določa, da stroški postavitve in delovanja C.SIS, vključno s stroški širokega omrežja, ki povezuje nacionalne dele schengenskega informacijskega sistema (SIS) s C.SIS, in stroški njegovega šifriranja, bremenijo vse pogodbenice.

               (2)

               Finančne obveznosti, ki izhajajo iz postavitve in delovanja C.SIS, so urejene v posebni finančni uredbi, kakor je bila spremenjena s Sklepom schengenskega Izvršnega odbora z dne 15. decembra 1997 o spremembah finančne uredbe o C.SIS (2) (v nadaljnjem besedilu: „Finančna uredba o C.SIS“).

               (3)

               V zvezi s komunikacijsko infrastrukturo za schengensko okolje je bil namestnik generalnega sekretarja Sveta s Sklepom Sveta 1999/870/ES (3) in Sklepom 2007/149/ES (4) pooblaščen, da v sklopu vključitve schengenskega pravnega reda v okvir Evropske unije deluje kot predstavnik nekaterih držav članic pri sklepanju in upravljanju pogodb v zvezi s postavitvijo in delovanjem komunikacijske infrastrukture za schengensko okolje, „Sisnet“, pred prehodom na komunikacijsko infrastrukturo, za katero bo odgovorna Evropska unija.

               (4)

               Finančne obveznosti, ki izhajajo iz postavitve in delovanja komunikacijske infrastrukture za schengensko okolje v okviru teh pogodb, ureja posebna finančna uredba, vzpostavljena s Sklepom Sveta 2000/265/ES (5).

               (5)

               Finančna uredba o C.SIS in finančna uredba o SISNET se na podlagi Sklepa Sveta 2000/777/ES (6) uporabljata na Danskem, Finskem in Švedskem ter v Islandiji in na Norveškem, na podlagi Sklepa Sveta 2007/471/ES (7) v Češki republiki, Estoniji, Latviji, Litvi, Madžarski, Malti, Poljski, Sloveniji in Slovaški republiki, na podlagi Sklepa Sveta 2008/421/ES (8) pa tudi v Švici. Bolgarija, Romunija in Lihtenštajn se prav tako pridružujejo določbam teh finančnih uredb, in sicer od datumov, ki jih bo Svet določil v skladu s členom 4(2) Akta o pristopu iz leta 2005 oziroma v skladu s členom 10 Protokola med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda.

               (6)

               Upravljanje tehničnega podpornega dela in širokega omrežja, ki ga povezuje z nacionalnimi deli SIS, in njegovega šifriranja, s strani istega organa, vključno z vsemi finančnimi obveznostmi, ki izhajajo iz njihove postavitve in delovanja, bi morale zagotoviti nemoteno delovanje postopkov, sinergije in zmanjšanje naporov.

               (7)

               Tehnični podporni del trenutno upravlja šifriranje omrežja, ki povezuje nacionalne dele s tehničnim podpornim delom.

               (8)

               Proračun za tehnični podporni del SIS v Strasbourgu bi moral zato vključevati proračun za široko omrežje, ki povezuje nacionalne dele SIS s tehničnim podpornim delom, ter za njegovo šifriranje, in sicer od datuma, ki ga soglasno določijo predstavniki zadevnih držav članic.

               (9)

               Kar zadeva Islandijo in Norveško, ta sklep predstavlja nadaljnji razvoj določb schengenskega pravnega reda v smislu Sporazuma med Svetom Evropske unije in Republiko Islandijo ter Kraljevino Norveško o pridružitvi obeh k izvajanju, uporabi in razvoju schengenskega pravnega reda (9), ki sodijo na področje iz člena 1(G) Sklepa Sveta 1999/437/ES z dne 17. maja 1999 o nekaterih izvedbenih predpisih za uporabo navedenega sporazuma (10).

               (10)

               Kar zadeva Švico, ta sklep predstavlja razvoj določb schengenskega pravnega reda v smislu Sporazuma, sklenjenega med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda (11), ki sodijo na področje iz člena 1(G) Sklepa Sveta 1999/437/ES v povezavi s členom 3 Sklepa Sveta 2008/146/ES (12) in členom 3 Sklepa Sveta 2008/149/PNZ (13).

               (11)

               Kar zadeva Lihtenštajn, ta sklep predstavlja razvoj določb schengenskega pravnega reda v smislu Protokola, podpisanega med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu, ki sodijo na področje iz člena 1(G) Sklepa Sveta 1999/437/ES v povezavi s členom 3 Sklepa Sveta 2008/261/ES (14) in členom 3 Sklepa Sveta 2008/262/PNZ (15).

               (12)

               Združeno kraljestvo se pridružuje temu sklepu v skladu s členom 5 Protokola o vključitvi schengenskega pravnega reda v okvir Evropske unije, ki je priložen Pogodbi o Evropski uniji in Pogodbi o ustanovitvi Evropske skupnosti, ter s členom 8(2) Sklepa Sveta 2000/365/ES z dne 29. maja 2000 o prošnji Združenega kraljestva Velike Britanije in Severne Irske za sodelovanje pri izvajanju nekaterih določb schengenskega pravnega reda (16).

               (13)

               Irska se pridružuje temu sklepu v skladu s členom 5 Protokola o vključitvi schengenskega pravnega reda v okvir Evropske unije, ki je priložen Pogodbi o Evropski uniji in Pogodbi o ustanovitvi Evropske skupnosti, ter s členom 6(2) Sklepa Sveta 2002/192/ES z dne 28. februarja 2002 o prošnji Irske za sodelovanje pri izvajanju nekaterih določb schengenskega pravnega reda (17).

               (14)

               Kar zadeva Republiko Ciper, ta sklep predstavlja akt, ki temelji na schengenskem pravnem redu ali je z njim drugače povezan v smislu člena 3(2) Akta o pristopu iz leta 2003.

               (15)

               Ta sklep predstavlja akt, ki temelji na schengenskem pravnem redu ali je z njim drugače povezan v smislu člena 4(2) Akta o pristopu iz leta 2005 –

         SKLENIL:
   Člen 1
   Sklep Izvršnega odbora, ustanovljen s Schengensko konvencijo iz leta 1990, o spremembah Finančne uredbe o stroških postavitve in delovanja za tehnični podporni del schengenskega informacijskega sistema (C.SIS), se spremeni kakor sledi:

               (a)

               naslov finančne uredbe o C.SIS se glasi:

               (b)

               prvi odstavek naslova I se glasi:
               „Proračun za tehnični podporni del schengenskega informacijskega sistema v Strasbourgu, vključno s širokim omrežjem, ki povezuje nacionalne dele schengenskega informacijskega sistema s tehničnim podpornim delom, tudi z njegovim šifriranjem, kot je določeno v členih 92, 92A in 119 schengenskega sporazuma z dne 14. junija 1985, (v nadaljnjem besedilu: ‚C.SIS‘), sestoji iz:“.

         Člen 2
   Ta sklep začne veljati z dnem njegovega sprejetja. Uporablja se od datuma, ki ga soglasno določijo predstavniki zadevnih držav članic.
   Objavi se v Uradnem listu Evropske unije.

      V Bruslju, 30. novembra 2009

            Za Svet

            Predsednica

         B. ASK

      (1)  UL L 239, 22.9.2000, str. 19.

      (2)  UL L 239, 22.9.2000, str. 444.

      (3)  UL L 337, 30.12.1999, str. 41.

      (4)  UL L 66, 6.3.2007, str. 19.

      (5)  UL L 85, 6.4.2000, str. 12.

      (6)  UL L 309, 9.12.2000, str. 24.

      (7)  UL L 179, 7.7.2007, str. 46.

      (8)  UL L 149, 7.6.2008, str. 74.

      (9)  UL L 176, 10.7.1999, str. 36.

      (10)  UL L 176, 10.7.1999, str. 31.

      (11)  UL L 53, 27.2.2008, str. 52.

      (12)  Sklep Sveta z dne 28. januarja 2008 o sklenitvi Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda v imenu Evropske skupnosti (UL L 53, 27.2.2008, str. 1).

      (13)  Sklep Sveta z dne 28. januarja 2008 o sklenitvi Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda v imenu Evropske unije (UL L 53, 27.2.2008, str. 50).

      (14)  UL L 83, 26.3.2008, str. 3.

      (15)  UL L 83, 26.3.2008, str. 5.

      (16)  UL L 131, 1.6.2000, str. 43.

      (17)  UL L 64, 7.3.2002, str. 20.


title: Sklep Komisije z dne 30. avgusta 2017 o imenovanju članov skupine za strokovno svetovanje v zvezi z ekološko pridelavo in o pripravi rezervnega seznama kandidatov

text:
               31.8.2017

               SL

               Uradni list Evropske unije

               C 287/3

         SKLEP KOMISIJE
   z dne 30. avgusta 2017
   o imenovanju članov skupine za strokovno svetovanje v zvezi z ekološko pridelavo in o pripravi rezervnega seznama kandidatov
   (2017/C 287/03)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Sklepa Komisije 2009/427/ES z dne 3. junija 2009 o ustanovitvi skupine strokovnjakov za strokovno svetovanje v zvezi z ekološko pridelavo (1) in zlasti člena 4(2) Sklepa,
   ob upoštevanju naslednjega:

               (1)

               Komisija je s Sklepom 2009/427/ES ustanovila skupino strokovnjakov za strokovno svetovanje v zvezi z ekološko pridelavo (v nadaljnjem besedilu: skupina).

               (2)

               V skladu s členom 4(2) Sklepa 2009/427/ES je Komisija sprejela Sklep 2010/C 262/03 (2) o imenovanju članov skupine in o pripravi seznama kandidatov za obdobje uporabe navedenega sklepa, ki se konča z 31. decembrom 2013. Uporaba navedenega sklepa je bila podaljšana do 31. decembra 2016.

               (3)

               S Sklepom Komisije 2017/C 273/03 (3) se mandat članov skupine iz člena 4(5) Sklepa 2009/427/ES podaljša na obdobje štirih let.

               (4)

               V skladu s členom 4(2) Sklepa 2009/427/ES in s politiko Komisije o preglednosti je bil v registru strokovnih skupin Komisije in drugih podobnih subjektov objavljen razpis za strokovnjake. Dokumentacija, ki so jo vlagatelji predložili, je bila ocenjena, na podlagi ocene pa je bil narejen izbor, ki omogoča pripravo seznama stalnih članov in rezervnega seznama strokovnjakov.

               (5)

               Da bi Komisija zaključila izbirni postopek, mora imenovati nove člane skupine za štiriletni mandat in pripraviti novi rezervni seznam kandidatov –

         SKLENILA:
   Člen 1
   Imena stalnih članov skupine strokovnjakov za strokovno svetovanje v zvezi z ekološko pridelavo so navedena v delu A Priloge.
   Imena članov na rezervnem seznamu kandidatov so navedena v delu B Priloge.
   Člen 2
   Ta sklep začne veljati na dan sprejetja in se uporablja do 15. julija 2021.

      V Bruslju, 30. avgusta 2017

            Za Komisijo

         Phil HOGAN

            Član Komisije

      (1)  UL L 139, 5.6.2009, str. 29.

      (2)  Sklep Komisije z dne 28. septembra 2010 o imenovanju članov skupine za strokovno svetovanje v zvezi z ekološko pridelavo in o pripravi seznama kandidatov (UL C 262, 29.9.2010, str. 3).

      (3)  Sklep Komisije z dne 16. avgusta 2017 o spremembi Sklepa 2009/427/ES o ustanovitvi skupine strokovnjakov za strokovno svetovanje v zvezi z ekološko pridelavo (UL C 273, 18.8.2017, str. 3).

      PRILOGA
      A.   Strokovnjaki, imenovani za stalne člane skupine, po abecednem vrstnem redu

                  —

                  BAŃKOWSKA Katarzyna Daniela

                  —

                  BESTE Andrea

                  —

                  BLANCO PENEDO María Isabel

                  —

                  BOURIN Marie

                  —

                  CENSKOWSKY Udo

                  —

                  LEMBO Giuseppe

                  —

                  MARCHAND Patrice

                  —

                  MICHELONI Cristina

                  —

                  MINGUITO Pablo

                  —

                  OUDSHOORN Frank Willem

                  —

                  QUINTANA FERNÁNDEZ Paula

                  —

                  SOSSIDOU Evangelia

                  —

                  VOGT-KAUTE Werner

            B.   Strokovnjaki, vključeni na rezervni seznam kandidatov, po abecednem vrstnem redu

                  —

                  BALL Keith Haywood

                  —

                  BECQUET Stéphane

                  —

                  BICKEL Regula

                  —

                  BRUNS Silke Esmeralda

                  —

                  CANNON Nicola

                  —

                  CZUBAK Wawrzyniec Maciej

                  —

                  DAVID Christophe

                  —

                  DE CARA GARCÍA Francisco Miguel

                  —

                  DE MARTINIS Domenico

                  —

                  ECKERT Georg

                  —

                  ESTEVEZ Alicia

                  —

                  FRÜH Barbara

                  —

                  GONZÁLVEZ PÉREZ Victor

                  —

                  HITCHINGS Roger Michael

                  —

                  KABOURAKIS Emmanouil

                  —

                  KELDERER Markus

                  —

                  KOLLER Martin

                  —

                  LEENSTRA Ferry

                  —

                  LISTE RUIZ Maria Guiomar

                  —

                  MALUSÁ Eligio

                  —

                  MARTELLI Giovanna

                  —

                  MASTRORILLI Marcello

                  —

                  MOLTENI Roberto

                  —

                  NAGYOVA Eva

                  —

                  NATSARIDU Pepa

                  —

                  OLIVEIRA ALCOBIA Maria Dulce Crisóstomo

                  —

                  OTT Pierre

                  —

                  PEYREMORTE David

                  —

                  REINERS Eckhard

                  —

                  RIVA Francesco

                  —

                  RODRÍGUEZ FERNÁNDEZ-ALBA Amadeo

                  —

                  ROINSARD Antoine

                  —

                  SPEISER Bernhard

                  —

                  STADTLANDER Timo

                  —

                  TUPASELA Tuomo Markus

                  —

                  UBALDE BAULÓ Josep Miquel

                  —

                  VAN DEN BERGE Paul Hendrik Pieter

                  —

                  VIDAL Rodolphe

                  —

                  VILLAHERMOSA JAÉN Javier


title: 2008/533/ES: Sklep Evropskega parlamenta z dne 24. aprila 2007 o razrešnici glede izvrševanja proračuna Evropskega centra za preprečevanje in obvladovanje bolezni za proračunsko leto 2005

text:
               15.7.2008

               SL

               Uradni list Evropske unije

               L 187/170

         SKLEP EVROPSKEGA PARLAMENTA
   z dne 24. aprila 2007
   o razrešnici glede izvrševanja proračuna Evropskega centra za preprečevanje in obvladovanje bolezni za proračunsko leto 2005
   (2008/533/ES)
   EVROPSKI PARLAMENT,
   ob upoštevanju zaključnega letnega računa Evropskega centra za preprečevanje in obvladovanje bolezni za proračunsko leto 2005 (1),
   ob upoštevanju Poročila Računskega sodišča o zaključnem letnem računu Evropskega centra za preprečevanje in obvladovanje bolezni za proračunsko leto 2005 z odgovori Centra (2),
   ob upoštevanju Priporočila Sveta z dne 27. februarja 2007 (5711/2007 – C6-0080/2007),
   ob upoštevanju Pogodbe ES in zlasti člena 276 Pogodbe,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3), in zlasti člena 185 Uredbe,
   ob upoštevanju Uredbe (ES) št. 851/2004 Evropskega Parlamenta in Sveta z dne 21. aprila 2004 o ustanovitvi Evropskega centra za preprečevanje in obvladovanje bolezni (4) ter zlasti člena 23 Uredbe,
   ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 (5) in zlasti člena 94 Uredbe,
   ob upoštevanju člena 71 in Priloge V svojega Poslovnika,
   ob upoštevanju poročila Odbora za proračunski nadzor ter mnenja Odbora za okolje, javno zdravje in varnost hrane (A6-0119/2007),

               1.

               podeli izvršnemu direktorju Evropskega centra za preprečevanje in obvladovanje bolezni razrešnico glede izvrševanja proračuna Centra za proračunsko leto 2005;

               2.

               navaja svoje pripombe v priloženi resoluciji;

               3.

               naroči svojemu predsedniku, naj ta sklep in priloženo resolucijo posreduje izvršnemu direktorju Evropskega centra za preprečevanje in obvladovanje bolezni, Svetu, Komisiji in Računskemu sodišču ter poskrbi za njuno objavo v Uradnem listu Evropske unije (serija L).

            Predsednik

         Hans-Gert PÖTTERING

            Generalni sekretar

         Harald RØMER

      (1)  UL C 266, 31.10.2006, str. 31.

      (2)  UL C 312, 19.12.2006, str. 54.

      (3)  UL L 248, 16.9.2002, str. 1. Uredba, kakor je bila spremenjena z Uredbo (ES, Euratom) št. 1995/2006 (UL L 390, 30.12.2006, str. 1).

      (4)  UL L 142, 30.4.2004, str. 1.

      (5)  UL L 357, 31.12.2002, str. 72.
    ---documentbreak---

               15.7.2008

               SL

               Uradni list Evropske unije

               L 187/171

         RESOLUCIJA EVROPSKEGA PARLAMENTA
   z dne 24. aprila 2007
   s pripombami, ki so sestavni del sklepa o razrešnici glede izvrševanja proračuna Evropskega centra za preprečevanje in obvladovanje bolezni za proračunsko leto 2005
   EVROPSKI PARLAMENT,
   ob upoštevanju zaključnega letnega računa Evropskega centra za preprečevanje in obvladovanje bolezni za proračunsko leto 2005 (1),
   ob upoštevanju Poročila Računskega sodišča o zaključnem letnem računu Evropskega centra za preprečevanje in obvladovanje bolezni za proračunsko leto 2005 z odgovori Centra (2),
   ob upoštevanju Priporočila Sveta z dne 27. februarja 2007 (5711/2007 – C6-0080/2007),
   ob upoštevanju Pogodbe ES in zlasti člena 276 Pogodbe,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3), in zlasti člena 185 Uredbe,
   ob upoštevanju Uredbe (ES) št. 851/2004 Evropskega Parlamenta in Sveta z dne 21. aprila 2004 o ustanovitvi Evropskega centra za preprečevanje in obvladovanje bolezni (4) ter zlasti člena 23 Uredbe,
   ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 (5) in zlasti člena 94 Uredbe,
   ob upoštevanju člena 71 in Priloge V svojega Poslovnika,
   ob upoštevanju poročila Odbora za proračunski nadzor ter mnenja Odbora za okolje, javno zdravje in varnost hrane (A6-0119/2007),

               A.

               ker je Računsko sodišče navedlo, da je prejelo zadostno zagotovilo o zanesljivosti zaključnega računa za proračunsko leto, ki se je zaključilo 31. decembra 2005, ter o zakonitosti in pravilnosti poslovnih dogodkov v celoti,

         Splošne točke v zvezi z večino agencij EU, za katere je potrebna posamezna razrešnica

               1.

               meni, da vse številnejše agencije Skupnosti in dejavnosti določenih izmed njih niso del splošnega političnega okvira ter da naloge nekaterih agencij ne zrcalijo pravih potreb Unije oziroma ne izpolnjujejo pričakovanj državljanov; prav tako ugotavlja, da agencije v splošnem nimajo vedno dobrega ugleda;

               2.

               zato poziva Komisijo, naj določi splošen politični okvir za ustanavljanje novih agencij Skupnosti ter da pred ustanovitvijo vsake agencije pripravi analizo stroškov in koristi; ob tem naj prepreči podvajanje dejavnosti med agencijami ali prekrivanje s pristojnostmi drugih evropskih organizacij;

               3.

               poziva Računsko sodišče, da predloži svoje mnenje o študiji stroškov in koristi pred odločitvijo Parlamenta;

               4.

               poziva Komisijo, da vsakih pet let predloži študijo dodane vrednosti za vsako obstoječo agencijo; poziva vse zadevne institucije, da sprejmejo v primeru negativne ocene dodane vrednosti za agencijo vse potrebne ukrepe, tako da spremenijo mandat zadevne agencije ali pa jo zaprejo;

               5.

               ob upoštevanju naraščajočega števila regulativnih agencij obžaluje, da pogajanja o osnutku medinstitucionalnega sporazuma o okviru delovanja teh agencij niso še zaključena, ter poziva pristojne službe Komisije, da skupaj z Računskim sodiščem storijo vse potrebno za hitro sklenitev navedenega sporazuma;

               6.

               ugotavlja, da odgovornost Komisije za izvrševanje proračuna zahteva tesnejšo povezavo med agencijami in Komisijo; poziva Komisijo in Svet, naj sprejmeta potrebne ukrepe, da se Komisiji do 31. decembra 2007 podeli pravica, da v nadzornih organih regulativnih agencij z manjšino glasov prepreči sprejetje odločitev, in naj to možnost predvidita pri vseh na novo ustanovljenih agencijah;

               7.

               poziva Računsko sodišče, da za jasnejšo sliko o uporabi sredstev EU s strani agencij v letnem poročilu oblikuje dodatno poglavje, namenjeno vsem agencijam, za katere se podeli razrešnica na podlagi zaključnega računa Komisije;

               8.

               upošteva načelo, v skladu s katerim Parlament odloča o razrešnicah za vse agencije Skupnosti, subvencionirane ali ne, tudi če organ, pristojen za razrešnico, ukrepa na podlagi njihovega ustanovnega besedila;

               9.

               poziva Računsko sodišče, da opravi revizijo poslovanja vseh agencij in o tem poroča ustreznim odborom Parlamenta, vključno z Odborom za proračunski nadzor;

               10.

               ugotavlja, da število agencij nenehno narašča in da je zaradi politične odgovornosti Komisije za njihovo delovanje, ki je presega zgolj logistično podporo, potreba po oblikovanju skupnega pristopa generalnih direktoratov Komisije, pristojnih za ustanavljanje in spremljanje agencij, še večja; meni, da bi bila struktura, podobna tisti, ki so jo oblikovale agencije za usklajevanje med zadevnimi generalnimi direktorati, pragmatičen način za oblikovanje skupnega pristopa Komisije do vseh zadev, povezanih z agencijami;

               11.

               poziva Komisijo, da izboljša upravno in tehnično podporo agencijam, ob upoštevanju čedalje bolj zapletenih upravnih pravil in tehničnih težav Skupnosti;

               12.

               ugotavlja, da v vseh agencijah Skupnosti manjka disciplinski organ, in poziva Komisijo, naj sprejme potrebne ukrepe za hitro vzpostavitev takšnega mehanizma;

               13.

               odobrava znatne izboljšave pri usklajevanju med agencijami, kar jim omogoča reševanje ponavljajočih se težav ter prispeva k učinkovitejšemu sodelovanju s Komisijo in Parlamentom;

               14.

               meni, da bi bilo treba nadaljevati in razširiti ukrep številnih agencij, ki so vzpostavile skupno podporno službo, namenjeno uskladitvi njihovih informacijskih sistemov za finančno upravljanje s tistimi, ki jih uporablja Komisija;

               15.

               poziva agencije, da izboljšajo sodelovanje in primerjalno analizo z udeleženci na ustreznem področju; poziva Komisijo, naj sprejme vse ukrepe, ki se ji zdijo potrebni, da bi pomagala agencijam izboljšati njihov ugled in povečati prepoznavnost njihovih dejavnosti;

               16.

               poziva Komisijo, naj pripravi predlog za uskladitev oblike letnega poročanja agencij in oblikuje kazalnike uspešnosti, ki bi omogočili primerjavo njihove učinkovitosti;

               17.

               poziva agencije, da na začetku vsakega leta predstavijo kazalce uspešnosti, na podlagi katerih bo mogoče oceniti njihovo poslovanje;

               18.

               poziva vse agencije, da pogosteje uporabljajo cilje SMART, kar naj bi vodilo k stvarnejšemu načrtovanju in izvajanju ciljev;

               19.

               strinja se z Računskim sodiščem, da je tudi Komisija odgovorna za (finančno) upravljanje agencij; zato poziva Komisijo, naj spremlja ter po potrebi usmerja in sodeluje pri upravljanju različnih agencij, zlasti kar zadeva ustrezno izvedbo postopkov javnih razpisov, preglednost postopkov zaposlovanja, dobro finančno poslovodenje (neporabljena sredstva in preveč predvidenih proračunskih sredstev) in – kar je najpomembnejše – ustrezno uporabo pravil o sistemu notranjega nadzora;

               20.

               meni, da bi morali delovni programi agencij izražati prispevke agencij v operativnem in izmerljivem smislu ter da je treba ustrezno upoštevati standarde notranje kontrole Komisije;

         Posebne točke

               21.

               ugotavlja, da je bilo izvrševanje proračuna za proračunsko leto 2005 zaznamovano z nizko stopnjo obveznosti (84 %) in obsežnim prenosom sredstev, ki je na splošno znašal 35 %, pri odhodkih za poslovanje pa skoraj 90 %; ugotavlja, da je to stanje delno posledica težav v obdobju vzpostavljanja Centra;

               22.

               ugotavlja, da je ustanavljanje Centra pospešila splošna zaskrbljenost nad morebitno pandemijo gripe; čestita Centru, da je bil v zelo kratkem času sposoben utrditi svoj položaj na področju spremljanja prenosljivih bolezni;

               23.

               ugotavlja, da je bila v letu 2005 Komisija (GD SANCO) odgovorna za proračunsko upravljanje Centra;

               24.

               opaža, da upravljanje na podlagi dejavnosti ni bilo uvedeno kljub finančni uredbi Centra, ki predvideva uvedbo takšnega upravljanja v skladu s tistim, ki se uporablja za splošni proračun, da se izboljša spremljanje smotrnosti poslovanja;

               25.

               vztraja, da morajo biti prošnje Komisiji za plačilo subvencij utemeljene z napovedjo gotovinskih potreb po denarju (6), in obžaluje, da Center nima takšnega sistema za izdelavo napovedi;

               26.

               ugotavlja, da finančna uredba Centra določa, da mora odredbodajalec, preden prevzame pravne obveznosti do tretjih oseb, najprej rezervirati proračunska sredstva, in obžaluje, da za odhodke Centra v letu 2005 pred prevzemom pravne obveznosti niso bila rezervirana nobena proračunska sredstva; obžaluje, da je v istem obdobju vsa plačila Centra izvršil računovodja, ne da bi odredbodajalec izdal plačilne naloge (7);

               27.

               ugotavlja, da se v letu 2005 kljub določbam Finančne uredbe Centra ni vodilo dvostavno knjigovodstvo, kar je povzročalo tveganje napak; vztraja, da je to treba storiti čim prej;

               28.

               ugotavlja, da so v dokumentaciji Centra o izbirnih postopkih za zaposlovanje osebja pomanjkljivosti (ni formalizacije odločitev o imenovanju in sestavi izbirnih komisij, ni končnih poročil izbirnih komisij o njihovem delu); vztraja pri dosledni uporabi izbirnih postopkov.

      (1)  UL C 266, 31.10.2006, str. 31.

      (2)  UL C 312, 19.12.2006, str. 54.

      (3)  UL L 248, 16.9.2002, str. 1. Uredba, kakor je bila spremenjena z Uredbo (ES, Euratom) št. 1995/2006 (UL L 390, 30.12.2006, str. 1).

      (4)  UL L 142, 30.4.2004, str. 1.

      (5)  UL L 357, 31.12.2002, str. 72.

      (6)  Člen 50 Finančne uredbe Centra.

      (7)  Člen 66 Finančne uredbe Centra.


title: Sklep Sveta 2010/800/SZVP z dne 22. decembra 2010 o omejevalnih ukrepih proti Demokratični ljudski republiki Koreji in razveljavitvi Skupnega stališča 2006/795/SZVP

text:
               23.12.2010

               SL

               Uradni list Evropske unije

               L 341/32

         SKLEP SVETA 2010/800/SZVP
   z dne 22. decembra 2010
   o omejevalnih ukrepih proti Demokratični ljudski republiki Koreji in razveljavitvi Skupnega stališča 2006/795/SZVP
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju naslednjega:

               (1)

               Svet je 20. novembra 2006 sprejel Skupno stališče Sveta 2006/795/SZVP o omejitvenih ukrepih proti Demokratični ljudski republiki Koreji (1) (v nadaljnjem besedilu: DLRK), s katerim se je izvajala Resolucija Varnostnega sveta Združenih narodov (v nadaljnjem besedilu: RVSZN) 1718 (2006).

               (2)

               Svet je 27. julija 2009 sprejel Skupno stališče 2009/573/SZVP (2), s katerim se je spremenilo Skupno stališče 2006/795/SZVP in izvajala RVSZN 1874 (2009).

               (3)

               Svet je 22. decembra 2009 sprejel Sklep 2009/1002/SZVP (3), s katerim se je spremenilo Skupno stališče 2006/795/SZVP.

               (4)

               V skladu s členom 7(2) Skupnega stališča 2006/795/SZVP je Svet opravil celovit pregled seznamov oseb in subjektov iz prilog II in III k navedenemu skupnemu stališču, za katere so se uporabljali členi 3(1)(b) in (c) ter 4(1)(b) in (c) Skupnega stališča. Svet je sklenil, da bi morali za zadevne osebe in subjekte še naprej veljati omejevalni ukrepi.

               (5)

               Svet je opredelil dodatne osebe in subjekte, za katere bi morali veljati omejevalni ukrepi.

               (6)

               Postopek za spremembo prilog I in II k temu sklepu bi moral med drugim določati, da se osebe in subjekti, ki so uvrščeni na seznam, obvestijo o razlogih za to uvrstitev, tako da se jim tako da možnost, da predložijo pripombe. Kadar so predložene pripombe ali tehtni novi dokazi, bi moral Svet ob upoštevanju teh pripomb preučiti svojo odločitev in o tem ustrezno obvestiti zadevno osebo ali subjekt.

               (7)

               Ta sklep spoštuje temeljne pravice in upošteva načela, ki jih priznava zlasti Listina Evropske unije o temeljnih pravicah, predvsem pa spoštuje pravico do učinkovitega pravnega sredstva in nepristranskega sodišča, lastninsko pravico in pravico do varstva osebnih podatkov. Ta sklep bi bilo treba uporabljati v skladu s temi pravicami in načeli.

               (8)

               Ta sklep tudi v celoti upošteva obveznosti držav članic, ki izhajajo iz Listine Združenih narodov, in pravno zavezujočih resolucij Varnostnega sveta.

               (9)

               Skupno stališče 2006/795/SZVP bi bilo treba razveljaviti in nadomestiti s tem sklepom.

               (10)

               Izvedbeni ukrepi Unije so določeni v Uredbi Sveta (ES) št. 329/2007 z dne 27. marca 2007 o omejevalnih ukrepih proti Demokratični ljudski republiki Koreji (4) –

         SPREJEL NASLEDNJI SKLEP:
   Člen 1
   1.   Neposredna ali posredna dobava, prodaja ali prenos naslednjih predmetov in tehnologije, vključno s programsko opremo, v DLRK s strani državljanov držav članic ali prek ozemlja držav članic ali z njega ali z uporabo plovil ali zrakoplovov držav članic pod njihovo zastavo je prepovedan ne glede na to, ali izvirajo z ozemlja držav članic ali ne:

               (a)

               orožje in sorodni materiali vseh vrst, vključno z orožjem in strelivom, vojaška vozila in oprema, paravojaška oprema in rezervni deli za prej omenjeno, razen nebojnih vozil, ki so bila izdelana ali opremljena z materiali za balistično zaščito in so namenjena izključno za zaščito osebja Unije in njenih držav članic v DLRK;

               (b)

               vsi predmeti, materiali, oprema, blago in tehnologija, ki jih je določil Varnostni svet ali Odbor, ustanovljen na podlagi odstavka 12 RVSZN 1718 (2006) (v nadaljnjem besedilu: Odbor za sankcije), v skladu z odstavkom 8(a)(ii) RVSZN 1718 (2006) in ki bi lahko prispevali k programom DLRK, povezanim z jedrskim orožjem, balističnimi raketami ali drugim orožjem za množično uničevanje;

               (c)

               nekateri drugi predmeti, materiali, oprema, blago in tehnologija, ki bi lahko prispevali k programom DLRK, povezanimi z jedrskim orožjem, balističnimi raketami ali drugim orožjem za množično uničevanje, ali bi lahko prispevali k njenim vojaškim dejavnostim, ki vključujejo blago z dvojno rabo in tehnologijo iz Priloge I k Uredbi Sveta (ES) št. 428/2009 z dne 5. maja 2009 o vzpostavitvi režima Skupnosti za nadzor izvoza, prenosa, posredovanja in tranzita blaga z dvojno rabo (5). Unija sprejme potrebne ukrepe, da bi določila ustrezne predmete, na katere se nanaša ta določba.

         2.   Prepovedano je tudi:

               (a)

               zagotavljati tehnično usposabljanje, nasvete, storitve, pomoč ali posredniške storitve, povezane s predmeti in tehnologijo iz odstavka 1 ali s pošiljanjem, izdelavo, vzdrževanjem in uporabo teh predmetov, neposredno ali posredno kateri koli osebi, subjektu ali organu v ali za uporabo v DLRK;

               (b)

               zagotavljati financiranje ali finančno podporo v zvezi s predmeti in tehnologijo iz odstavka 1, vključno zlasti s subvencijami, posojili in izvozno kreditnimi zavarovanji, za kakršno koli prodajo, dobavo, prenos ali izvoz teh predmetov in tehnologije ali za zagotavljanje sorodnega tehničnega usposabljanja, nasvetov, storitev, pomoči ali posredniških storitev, neposredno ali posredno kateri koli osebi, subjektu ali organu v ali za uporabo v DLRK;

               (c)

               zavestno ali namerno sodelovati pri dejavnostih, katerih namen ali učinek je izogibanje prepovedim, navedenim v točkah (a) in (b).

         3.   Prepovedano je tudi naročanje iz DLRK predmetov ali tehnologije iz odstavka 1 s strani državljanov držav članic ali z uporabo plovil ali zrakoplovov držav članic pod njihovo zastavo, pa tudi zagotavljanje tehničnega usposabljanja državljanom držav članic, nasvetov, storitev, pomoči, financiranja in finančne podpore iz odstavka 2 s strani DLRK, ne glede na to, ali izvirajo z ozemlja DLRK ali ne.
   Člen 2
   1.   Države članice ne sprejemajo novih obveznosti za subvencije, finančno pomoč ali ugodna posojila za DLRK, vključno prek sodelovanja držav članic v mednarodnih finančnih institucijah, razen za humanitarne in razvojne namene, ko gre za neposredno zadovoljevanje potreb civilnega prebivalstva ali spodbujanje denuklearizacije. Države članice si obenem skrbno prizadevajo za zmanjšanje obstoječih obveznosti in, če je mogoče, njihovo končanje.
   2.   Države članice ne zagotavljajo javne finančne podpore za trgovino z DLRK, vključno z zagotavljanjem izvoznih kreditov, izvoznih garancij ali zavarovanj svojim državljanom ali subjektom, ki se ukvarjajo s takšnimi trgovskimi posli, kadar bi takšna finančna podpora lahko prispevala k programom ali dejavnostim DLRK, povezanim z jedrskim orožjem, balističnimi raketami ali drugim orožjem za množično uničevanje.
   Člen 3
   Neposredna ali posredna dobava, prodaja ali prenos luksuznega blaga v DLRK s strani državljanov držav članic ali prek ozemlja držav članic ali z njega ali z uporabo plovil ali zrakoplovov držav članic pod njihovo zastavo je prepovedan ne glede na to, ali izvira z ozemlja držav članic ali ne.
   Člen 4
   1.   Države članice sprejmejo potrebne ukrepe, s katerimi se prepreči vstop na njihovo ozemlje ali tranzit prek njega:

               (a)

               osebam in njihovim družinskim članom, navedenim v Prilogi I, ki jih je Odbor za sankcije ali Varnostni svet določil za odgovorne – vključno zaradi njihove podpore ali spodbujanja – za politike DLRK glede njenih programov, povezanih z jedrskim orožjem, balističnimi raketami ali drugim orožjem za množično uničevanje;

               (b)

               osebam iz Priloge II, ki niso zajete s Prilogo I in ki so odgovorne – vključno zaradi njihove podpore ali spodbujanja – za programe DLRK, povezane z jedrskim orožjem, balističnimi raketami ali drugim orožjem za množično uničevanje;

               (c)

               osebam iz Priloge III, ki niso zajete s Prilogo I ali Prilogo II in ki opravljajo finančne storitve ali prenos kakršnega koli finančnega ali drugega premoženja ali virov, ki bi lahko prispevali k programom DLRK, povezanim z jedrskim orožjem, balističnimi raketami ali drugim orožjem za množično uničevanje, na ozemlje držav članic, prek ali z njega ali v katerega so vključeni državljani držav članic ali subjekti, ustanovljeni v skladu z njihovimi zakoni, ali osebe ali finančne institucije na njihovem ozemlju.

         2.   Odstavek 1(a) se ne uporablja v primerih, ko Odbor za sankcije za vsak primer posebej ugotovi, da je takšno potovanje upravičeno s potrebo po humanitarni pomoči, vključno z verskimi dolžnostmi, ali ko Odbor za sankcije sklene, da bi taka izjema kako drugače prispevala k ciljem RVSZN 1718 (2006) ali RVSZN 1874 (2009).
   3.   Odstavek 1 držav članic ne zavezuje, da lastnim državljanom zavrnejo vstop na svoje ozemlje.
   4.   Odstavek 1 ne posega v primere, v katerih posamezno državo članico zavezuje obveznost po mednarodnem pravu, in sicer:

               (a)

               kot državo gostiteljico mednarodne medvladne organizacije;

               (b)

               kot državo gostiteljico mednarodne konference, ki jo skliče ali katere pokrovitelji so Združeni narodi;

               (c)

               v okviru večstranskega sporazuma, s katerim so predvideni privilegiji in imunitete;

               (d)

               v okviru Lateranske pogodbe, ki sta jo leta 1929 sklenila Sveti sedež (Vatikanska mestna država) in Italija.

         5.   Odstavek 4 se uporablja tudi v primerih, ko je posamezna država članica gostiteljica Organizacije za varnost in sodelovanje v Evropi (OVSE).
   6.   Svet je ustrezno obveščen o vseh primerih, ko država članica odobri izjemo v skladu z odstavkoma 4 ali 5.
   7.   Države članice lahko odobrijo izjeme od ukrepov, uvedenih z odstavkom 1(b) in (c), kadar je potovanje upravičeno iz razlogov nujne potrebe po humanitarni pomoči ali iz razlogov udeležbe na medvladnih srečanjih, vključno s tistimi, ki jih podpira Unija ali gosti država članica, ki predseduje OVSE, na katerih se odvija politični dialog, ki neposredno spodbuja demokracijo, človekove pravice in pravno državo v DLRK.
   8.   Država članica, ki želi odobriti izjeme iz odstavka 7, o tem pisno uradno obvesti Svet. Izjema se šteje za odobreno, razen če eden ali več članov Sveta ne vloži pisnega ugovora v dveh delovnih dneh po prejemu uradnega obvestila o predlagani izjemi. Če eden ali več članov Sveta vloži ugovor, lahko Svet s kvalificirano večino odloči, da se predlagana izjema odobri.
   9.   Kadar država članica na podlagi odstavkov 4, 5 in 7 dovoli vstop na svoje ozemlje ali tranzit prek njega osebam, navedenim v prilogah I, II ali III, se dovoljenje omeji na namen, za katerega je bilo odobreno, in na osebe, na katere se nanaša.
   Člen 5
   1.   Zamrznejo se vsa sredstva in gospodarski viri, ki neposredno ali posredno pripadajo, so v lasti oziroma jih posedujejo ali nadzirajo:

               (a)

               osebe in subjekti, iz Priloge I, za katere Odbor za sankcije ali Varnostni svet določi, da sodelujejo v programih DLRK, povezanih z jedrskim orožjem, balističnimi raketami ali drugim orožjem za množično uničevanje, ali te – tudi z nezakonitimi sredstvi – podpirajo;

               (b)

               osebe in subjekti iz Priloge II, ki niso zajeti s Prilogo I in ki so odgovorni za programe DLRK, povezane z jedrskim orožjem, balističnimi raketami ali drugim orožjem za množično uničevanje, ali osebe ali subjekti, ki delujejo v njihovem imenu ali po njihovih navodilih, ali subjekti v njihovi lasti ali pod njihovim nadzorom;

               (c)

               osebe in subjekti iz priloge III, ki niso zajeti s Prilogo I ali Prilogo II in ki opravljajo finančne storitve ali prenos kakršnega koli finančnega ali drugega premoženja ali virov, ki bi lahko prispevali k programom DLRK, povezanim z jedrskim orožjem, balističnimi raketami ali drugim orožjem za množično uničevanje, na ozemlje držav članic, prek ali z njega ali v katerega so vključeni državljani držav članic ali subjekti, ustanovljeni v skladu z zakoni držav članic, ali osebe ali finančne institucije na njihovem ozemlju, ali osebe ali subjekti, ki delujejo v njihovem imenu ali po njihovih navodilih, ali subjekti v njihovi lasti ali pod njihovim nadzorom.

         2.   Osebam in subjektom iz odstavka 1 se neposredno ali posredno ne daje na voljo ali v njihovo korist kakršnih koli sredstev ali gospodarskih virov.
   3.   Izjeme so dopustne za sredstva in gospodarske vire, ki so:

               (a)

               potrebni za zadovoljevanje osnovnih potreb, vključno s plačilom živil, najemnine ali hipoteke, zdravil in zdravljenja, davkov, zavarovalnih premij in komunalnih storitev;

               (b)

               namenjeni izključno za plačilo sprejemljivih honorarjev in nadomestil za stroške zagotavljanja pravnih storitev; ali

               (c)

               namenjeni izključno za plačila pristojbin ali stroškov storitev za rutinsko vodenje ali vzdrževanje zamrznjenih sredstev in gospodarskih virov v skladu z nacionalno zakonodajo.

         Potem ko zadevna država članica Odbor za sankcije uradno obvesti o nameri, da osebam in subjektom iz Priloge I po potrebi dovoli dostop do teh sredstev in gospodarskih virov, in če Odbor za sankcije v petih delovnih dnevih po takšnem uradnem obvestilu o tem ne sprejme odklonilne odločitve.
   4.   Izjeme so dopustne tudi za sredstva in gospodarske vire, ki so:

               (a)

               potrebni za poravnavo izrednih stroškov za osebe in subjekte iz Priloge I, če zadevna država članica o tem predhodno uradno obvesti Odbor za sankcije in Odbor za sankcije to odobri; ali

               (b)

               predmet sodne, upravne ali arbitražne pravice do zadržanja ali razsodbe; v tem primeru se lahko sredstva in gospodarski viri uporabijo za izvršitev te pravice do zadržanja ali razsodbe, pod pogojem, da je pravica do zadržanja ali razsodba nastala pred datumom, ko je Odbor za sankcije, Varnostni svet ali Svet določil osebo ali subjekt iz odstavka 1, in da ni v korist osebe ali subjekta iz odstavka 1, potem ko zadevna država članica v primeru oseb in subjektov iz Priloge I uradno obvesti Odbor za sankcije.

         5.   Odstavek 2 se ne uporablja za dobropise na zamrznjenih računih iz naslova:

               (a)

               obresti ali drugih dohodkov na teh računih; ali

               (b)

               zapadlih plačil za pogodbe, sporazume ali obveznosti, ki so bili sklenjeni ali so nastali pred 14. oktobrom 2006,

         pod pogojem, da za kakršne koli takšne obresti, druge dohodke in plačila še naprej velja odstavek 1.
   Člen 6
   1.   Z namenom preprečitve opravljanja finančnih storitev ali prenosa kakršnega koli finančnega ali drugega premoženja ali virov, ki bi lahko prispevali k programom ali dejavnostim DLRK, povezanim z jedrskim orožjem, balističnimi raketami ali drugim orožjem za množično uničevanje, na ozemlje držav članic, prek ali z njega ali državljanom držav članic ali subjektom, ustanovljenim v skladu z zakoni držav članic, ali osebam ali finančnim institucijam v pristojnosti držav članic ali z njihove strani, države članice pozorneje spremljajo dejavnosti finančnih institucij v njihovi pristojnosti:

               (a)

               banke s sedežem v DLRK,

               (b)

               podružnice in hčerinske družbe bank s sedežem v DLRK iz Priloge IV, ki so pod jurisdikcijo držav članic,

               (c)

               podružnice in hčerinske družbe bank s sedežem v DLRK iz Priloge V, ki niso pod jurisdikcijo držav članic, ter

               (d)

               finančne subjekte iz Priloge V, ki nimajo sedeža v DLRK niti niso pod jurisdikcijo držav članic, vendar jih nadzirajo osebe in subjekti s sedežem v DLRK,

         da bi se izognili takim dejavnostim, ki bi lahko prispevale k programom ali dejavnostim DLRK, povezanim z jedrskim orožjem, balističnimi raketami ali drugim orožjem za množično uničevanje.
   2.   V ta namen se od finančnih institucij zahteva, da pri poslovanju z bankami in finančnimi subjekti iz odstavka 1:

               (a)

               neprekinjeno pozorno spremljajo gibanja na računih, vključno s svojimi programi za skrbno preverjanje strank in v okviru svojih obveznosti glede pranja denarja in financiranja terorizma;

               (b)

               vztrajajo, da se na plačilnih nalogih izpolnijo vsi podatki, ki se nanašajo na izdajatelja in prejemnika zadevne transakcije, in zavrnejo izvedbo transakcije, če ti podatki niso zagotovljeni;

               (c)

               v obdobju pet let hranijo vse evidence transakcij in jih na zahtevo dajo na voljo nacionalnim organom;

               (d)

               če sumijo ali imajo utemeljen razlog za sum, da bi lahko sredstva prispevala k financiranju programov ali dejavnosti DLRK, povezanih z jedrskim orožjem, balističnimi raketami ali drugim orožjem za množično uničevanje, to takoj sporočijo finančni obveščevalni enoti (FIU) ali drugemu, posebej v ta namen imenovanemu pristojnemu organu zadevne države članice. FIU ali drugemu pristojnemu organu se pravočasno, posredno ali neposredno, priskrbi dostop do finančnih in upravnih informacij ter informacij o kazenskem pregonu, ki jih potrebuje za ustrezno izvedbo svojih nalog, vključno z analizo poročil o sumljivih transakcijah.

         Člen 7
   1.   Države članice v skladu z nacionalnimi organi in zakonodajo ter ob upoštevanju mednarodnega prava na svojem ozemlju, vključno na letališčih in v pristaniščih, pregledajo vsakršen tovor, ki je namenjen v DLRK ali od tam prihaja, če imajo informacije, na podlagi katerih utemeljeno sumijo, da tovor vsebuje predmete, katerih dobava, prodaja, prenos ali izvoz je prepovedan s tem sklepom.
   2.   Države članice s soglasjem države zastave pregledajo plovila na odprtem morju, če imajo informacije, na podlagi katerih utemeljeno sumijo, da tovor takšnih plovil vsebuje predmete, katerih dobava, prodaja, prenos ali izvoz je prepovedan na podlagi tega sklepa.
   3.   Države članice v skladu s svojo nacionalno zakonodajo sodelujejo pri pregledih na podlagi odstavkov 1 in 2.
   4.   Od plovil in zrakoplovov, ki prevažajo tovor v in iz DLRK, se za vse blago, ki se prinese v državo članico ali iz nje, zahteva dodatna informacija pred prihodom ali pred odhodom.
   5.   V primeru pregleda iz odstavkov 1 in 2 države članice zasežejo in uničijo predmete, katerih dobava, prodaja, prenos ali izvoz je prepovedan na podlagi tega sklepa, v skladu z odstavkom 14 RVSZN 1874 (2009).
   6.   Državljanom držav članic ali z ozemlja držav članic je prepovedano opravljati storitve oskrbovanja plovil DLRK z gorivom ali drugimi zalogami ali katere koli druge storitve za plovila, če imajo informacije, na podlagi katerih utemeljeno sumijo, da plovila prevažajo predmete, katerih dobava, prodaja, prenos ali izvoz je prepovedan s tem sklepom, razen če je opravljanje takšnih storitev nujno za humanitarne namene ali dokler tovor ni pregledan in po potrebi zasežen in uničen v skladu z odstavki 1, 2 in 4.
   Člen 8
   Države članice sprejmejo potrebne ukrepe, s katerimi pazljivo spremljajo in preprečijo, da bi bili državljani DLRK na njihovem ozemlju ali s strani njihovih državljanov deležni specializiranega izobraževanja ali usposabljanja v strokah, ki bi prispevale k dejavnostim DLRK, nevarnim z vidika širjenja jedrskega orožja, in razvoju nosilnih sistemov jedrskega orožja.
   Člen 9
   1.   Svet sprejme spremembe Priloge I na podlagi ugotovitev Varnostnega sveta ali Odbora za sankcije.
   2.   Svet na predlog držav članic ali visokega predstavnika Unije za zunanje zadeve in varnostno politiko soglasno sestavi sezname v prilogah II in III in jih spremeni.
   Člen 10
   1.   Kadar Varnostni svet ali Odbor uvrsti osebo ali subjekt na seznam, Svet to osebo ali subjekt vključi v Prilogo I.
   2.   Kadar Svet odloči, da bodo za osebo ali subjekt veljali ukrepi iz členov 4(1)(b) in (c) ter 5(1)(b) in (c), Prilogo II ustrezno spremeni.
   3.   Svet svojo odločitev, vključno z razlogi za uvrstitev na seznam, sporoči osebi ali subjektu iz odstavkov 1 in 2, bodisi neposredno, če je naslov znan, bodisi z objavo sporočila, s tem pa tej osebi ali subjektu da možnost, da predloži pripombe.
   4.   Kadar se predložijo pripombe ali novi tehtni dokazi, Svet preuči svojo odločitev in o tem ustrezno obvesti zadevno osebo ali subjekt.
   Člen 11
   1.   V prilogah I in II so navedeni razlogi za uvrstitev oseb in subjektov na seznam, ki jih glede Priloge I zagotovi Varnostni svet ali Odbor za sankcije.
   2.   Prilogi I in II vključujeta tudi podatke, če so na voljo, potrebne za identifikacijo zadevnih oseb ali subjektov, ki jih glede Priloge I posreduje Varnostni svet ali Odbor za sankcije. Pri osebah lahko ti podatki vključujejo imena, pa tudi vzdevke, datum in kraj rojstva, državljanstvo, številki potnega lista in osebne izkaznice, spol, naslov, če je znan, ter funkcijo ali poklic. Pri subjektih lahko ti podatki vključujejo imena, kraj in datum vpisa, številko vpisa in sedež podjetja. V Prilogo I se vključi tudi datum uvrstitve na seznam s strani Varnostnega sveta ali Odbora za sankcije.
   Člen 12
   1.   Ta sklep se pregleda in po potrebi spremeni, predvsem kar zadeva kategorije oseb, subjektov ali predmetov oziroma dodatnih oseb, subjektov ali predmetov, za katere veljajo omejitveni ukrepi, ali ob upoštevanju ustreznih resolucij Varnostnega sveta.
   2.   Ukrepi določeni v členu 6 se pregledajo v šestih mesecih od sprejetja tega sklepa.
   3.   Ukrepi iz členov 4(1)(b) in (c) ter 5(1)(b) in (c) se pregledajo v rednih časovnih presledkih in vsaj vsakih 12 mesecev. Za zadevne osebe in subjekte prenehajo veljati, če Svet v skladu s postopkom iz člena 9(2) ugotovi, da pogoji za njihovo uporabo niso več izpolnjeni.
   Člen 13
   Skupno stališče 2006/795/SZVP se razveljavi.
   Člen 14
   Ta sklep začne veljati na dan sprejetja.

      V Bruslju, 22. decembra 2010

            Za Svet

            Predsednik

         S. VANACKERE

      (1)  UL L 322, 22.11.2006, str. 32.

      (2)  UL L 197, 29.7.2009, str. 111.

      (3)  UL L 346, 23.12.2009, str. 47.

      (4)  UL L 88, 29.3.2007, str. 1.

      (5)  UL L 134, 29.5.2009, str. 1.

      PRILOGA I
      A.   Seznam oseb iz členov 4(1)(a) in 5(1)(a)

                  Ime:

                  Drugo ime

                  Datum rojstva

                  Datum uvrstitve na seznam

                  Drugi podatki

                  1.

                  Yun Ho-jin

                  tudi Yun Ho-chin

                  13.10.1944

                  16.7.2009

                  Direktor podjetja Namchongang Trading Corporation; nadzira uvoz predmetov, potrebnih za izvajanje programa za obogatitev urana.

                  2.

                  Ri Je-son

                  tudi Ri Che-son

                  1938

                  16.7.2009

                  Direktor Generalnega urada za atomsko energijo (General Bureau of Atomic Energy – GBAE), najpomembnejše agencije, ki vodi jedrski program Demokratične ljudske republike Koreje; pomaga pri različnih jedrskih dejavnostih, med drugim tudi vodenju Jedrskega raziskovalnega središča v Yongbyonu s strani GBAE in podjetja Namchongang Trading Corporation.

                  3.

                  Hwang Sok-hwa

                  16.7.2009

                  Direktor v Generalnem uradu za atomsko energijo (GBAE); sodeluje pri jedrskem programu Demokratične ljudske republike Koreje kot vodja urada za znanstvene napotke pri GBAE deloval, v znanstvenem odboru pri Skupnem inštitutu za jedrske raziskave.

                  4.

                  Ri Hong-sop

                  1940

                  16.7.2009

                  Nekdanji direktor Jedrskega raziskovalnega središča v Yongbyonu, ki je nadziral tri ključne objekte, ki sodelujejo pri proizvodnji plutonija, ki je primeren za orožje: obrat za proizvodnjo goriva, jedrski reaktor in obrat za predelavo.

                  5.

                  Han Yu-ro

                  16.7.2009

                  Direktor podjetja Korea Ryongaksan General Trading Corporation; vključen v program Demokratične ljudske republike Koreje za balistične rakete.

      B.   Seznam subjektov iz člena 5(1)(a)

                  Ime:

                  Drugo ime

                  Lokacija

                  Datum uvrstitve na seznam

                  Drugi podatki

                  1.

                  Korea Mining Development Trading Corporation

                  tudi CHANGGWANG SINYONG CORPORATION; tudi EXTERNAL TECHNOLOGY GENERAL CORPORATION; tudi DPRKN MINING DEVELOPMENT TRADING COOPERATION; tudi „KOMID“

                  Centralno okrožje, Pjongjang, DLRK.

                  24.4.2009

                  Pomemben trgovec z orožjem in glavni izvoznik blaga in opreme, ki sta povezana z balističnimi raketami in klasičnim orožjem.

                  2.

                  Korea Ryonbong General Corporation

                  tudi KOREA YONBONG GENERAL CORPORATION; tudi LYONGAKSAN GENERAL TRADING CORPORATION

                  Pot’onggang District, Pjongjang, DLRK; Rakwon-dong, okrožje Pothonggang District, Pjongjang, DLRK.

                  24.4.2009

                  Obrambni konglomerat, specializiran za nabavo blaga za obrambno industrijo DLRK in za podporo tej državi pri prodaji blaga, povezanega z vojsko.

                  3.

                  Tanchon Commercial Bank

                  tudi CHANGGWANG CREDIT BANK; tudi KOREA CHANGGWANG CREDIT BANK

                  Okrožje Saemul 1-Dong Pyongchon, Pjongjang, DLRK.

                  24.4.2009

                  Najpomembnejši finančni subjekt DLRK za prodajo klasičnega orožja, balističnih raket in blaga, povezanega s sestavljanjem in izdelavo takega orožja.

                  4.

                  Namchongang Trading Corporation

                  tudi NCG; tudi NAMCHONGANG TRADING; tudi NAM CHON GANG CORPORATION; tudi NOMCHONGANG TRADING CO; tudi NAM CHONG GAN TRADING CORPORATION

                  Pjongjang, DLRK.

                  16.7.2009

                  Namchongang je trgovsko podjetje v DLRK, ki je podrejeno Generalnemu uradu za atomsko energijo (GBAE). Podjetje Namchongang je sodeloval pri nabavi japonskih vakuumskih črpalk, ki so bile odkrite v jedrskem objektu DLRK, ter naročilih, povezanih z jedrskim programom, pri nemškem dobavitelju. Poleg tega je podjetje od poznih devetdesetih let sodelovalo pri nakupu aluminijastih cevi in druge opreme, ki je še zlasti uporabna v okviru programa za obogatitev urana. Predstavnik podjetja je nekdanji diplomat, ki je leta 2007 sodeloval kot predstavnik DLRK pri pregledu jedrskih objektov v Yongbyonu v okviru Mednarodne agencije za atomsko energijo (MAAE). Glede na dosedanje dejavnosti DLRK, povezane s širjenjem orožja, so tozadevne dejavnosti podjetja Namchongang zelo zaskrbljujoče.

                  5.

                  Hong Kong Electronics

                  tudi HONG KONG ELECTRONICS KISH CO

                  Cesta Sanaee, Kish Island, Iran.

                  16.7.2009

                  V lasti ali pod nadzorom oziroma deluje ali domnevno deluje za ali v imenu Tanchon Commercial Bank in KOMID. Podjetje Hong Kong Electronics je od leta 2007 v imenu Tanchon Commercial Bank in KOMID (oba je Odbor uvrstil na seznam aprila 2009) nakazalo milijone dolarjev iz skladov za širjenje orožja. Podjetje Hong Kong Electronics je v imenu KOMID pomagalo pri nakazovanju denarja iz Irana v DLRK.

                  6.

                  Korea Hyoksin Trading Corporation

                  tudi KOREA HYOKSIN EXPORT AND IMPORT CORPORATION

                  Rakwon-dong, okrožje Pothonggang, Pjongjang, DLRK.

                  16.7.2009

                  Podjetje DLRK, s sedežem v Pjongjangu je podrejeno podjetju Korea Ryonbong General Corporation (Odbor ga je na seznam uvrstil aprila 2009) in sodeluje pri razvoju orožja za množično uničevanje.

                  7.

                  General Bureau of Atomic Energy (GBAE)

                  tudi General Department of Atomic Energy (GDAE)

                  Haeudong, okrožje Pyongchen, Pjongjang, DLRK.

                  16.7.2009

                  GBAE je odgovoren za jedrski program DLRK, ki vključuje tudi jedrsko raziskovalno središče v Yongbyonu in njegov raziskovalni reaktor za proizvodnjo plutonija (5 MWe – 25 MWt) ter obrate za proizvodnjo in predelavo goriva. GBAE je vodil srečanja in razprave z Mednarodno agencijo za atomsko energijo na temo jedrskega orožja in je vodilna vladna agencija DLRK za nadzor jedrskih programov, vključno z delovanjem Jedrskega raziskovalnega središča v Yongbyonu.

                  8.

                  Korean Tangun Trading Corporation

                  Pjongjang, DLRK.

                  16.7.2009

                  Podjetje Korea Tangun Trading Corporation je podrejeno Drugi akademiji naravoslovnih znanosti DLRK in je odgovorno predvsem za nabavo blaga in tehnologij za podporo programov DLRK za raziskave in razvoj na področju obrambe, vključno – vendar ne izključno – z orožjem za množično uničevanje, programi nosilnih sistemov in naročanjem, med drugim tudi materialov, ki so pod nadzorom in prepovedani v okviru ustreznih večstranskih sistemov za nadzor.

      PRILOGA II
      A.   Seznam oseb iz členov 4(1)(b) in 5(1)(b)

                  #

                  Ime
                  (in morebitni vzdevki)

                  Podatki za identifikacijo

                  Razlogi

                  1.

                  CHANG Song-taek (tudi JANG Song-Taek)

                  Datum rojstva: 2.2.1946 ali 6.2.1946 ali 23.2.1946 (provinca Severni Hamgyong)
                  Številka potnega lista (iz 2006): PS 736420617

                  Član Nacionalne obrambne komisije. Direktor upravnega oddelka Delavske partije Koreje.

                  2.

                  CHON Chi Bu

                  Član generalnega urada za atomsko energijo, nekdanji tehnični direktor Jongbjona.

                  3.

                  CHU Kyu-Chang (tudi JU Kyu-Chang)

                  Datum rojstva: med 1928 in 1933

                  Prvi namestnik direktorja oddelka za obrambno industrijo (balistični program), Delavska partija Koreje, član Nacionalne obrambne komisije.

                  4.

                  HYON Chol-hae

                  Letnica rojstva: 1934 (Mandžurija, Kitajska)

                  Namestnik direktorja oddelka za splošno politiko ljudskih oboroženih sil (vojaški svetovalec Kima Džonga Ila).

                  5.

                  JON Pyong-ho

                  Letnica rojstva: 1926

                  Sekretar Centralnega komiteja Delavske partije Koreje, vodja industrijskega oddelka za vojaško dobavo Centralnega komiteja, ki nadzoruje Drugi gospodarski odbor Centralnega komiteja, član Nacionalne obrambne komisije.

                  6.

                  KIM Yong-chun (tudi Young-chun)

                  Datum rojstva: 4.3.1935Številka potnega lista: 554410660

                  Podpredsednik Nacionalne obrambne komisije, minister ljudskih oboroženih sil, posebni svetovalec Kima Džonga Ila za jedrsko strategijo.

                  7.

                  O Kuk-Ryol

                  Letnica rojstva: 1931
                  (provinca Džilin, Kitajska)

                  Podpredsednik Nacionalne obrambne komisije, ki nadzoruje nakup najsodobnejše tehnologije za jedrske in balistične programe v tujini.

                  8.

                  PAEK Se-bong

                  Letnica rojstva: 1946

                  Predsednik Drugega gospodarskega odbora (odgovoren za balistični program) Centralnega komiteja Delavske partije Koreje. Član Nacionalne obrambne komisije.

                  9.

                  PAK Jae-gyong (tudi Chae-Kyong)

                  Letnica rojstva: 1933
                  Številka potnega lista: 554410661

                  Namestnik direktorja oddelka za splošno politiko ljudskih oboroženih sil in podpredsednik logističnega urada ljudskih oboroženih sil (vojaški svetovalec Kima Džonga Ila).

                  10.

                  PYON Yong Rip (tudi Yong-Nip)

                  Datum rojstva: 20.9.1929Številka potnega lista: 645310121 (izdan 13.9.2005)

                  Predsednik Znanstvene akademije, vpleten v biološke raziskave, povezane z orožjem za množično uničevanje.

                  11.

                  RYOM Yong

                  Direktor Generalnega urada za atomsko energijo (subjekta, ki so ga na seznam uvrstili Združeni narodi), zadolžen za mednarodne odnose.

                  12.

                  SO Sang-kuk

                  Datum rojstva: med 1932 in 1938

                  Vodja oddelka za jedrsko fiziko na Univerzi Kima Ila Sunga.

      B.   Seznam subjektov iz člena 5(1)(b)

                  #

                  Ime
                  (in morebitni vzdevki)

                  Podatki za identifikacijo

                  Razlogi

                  1.

                  Green Pine Associated Corporation (tudi: Chongsong Yonhap; Ch’o’ngsong Yo’nhap)

                  c/o Reconnaissance General Bureau Headquarters, Hyongjesan-Guyok, Pjongjang / Nungrado, Pjongjang

                  Ch’o’ngsong Yo’nhap je bil določen za sankcije zaradi izvoza orožja ali sorodnih materialov iz Severne Koreje. Green Pine je specializiran za proizvodnjo pomorskih vojaških plovil in orožja, kot so podmornice, vojaški čolni in raketni sistemi, ter izvaža torpede in nudi tehnično pomoč iranskim podjetjem, povezanim z obrambo. Green Pine je odgovoren za približno polovico vsega orožja in sorodnih materialov, ki jih izvaža Severna Koreja, in je prevzel mnoge dejavnosti podjetja KOMID, potem ko je bilo to uvrščeno na seznam VS ZN.

                  2.

                  Korea Heungjin Trading Company

                  Lokacija: Pjongjang

                  Subjekt s sedežem v Pjongjangu, ki ga je podjetje Korea Mining Development Trading Corporation (KOMID) uporabljalo za trgovanje (KOMID so Združeni narodi uvrstili na seznam 24. 4. 2009). Podjetje Korea Heungjin Trading Company je osumljeno tudi vpletenosti v dobavljanje blaga, povezanega z raketami, iranskemu koncernu Shahid Hemmat Industrial Group.

                  3.

                  Korea Pugang mining and machinery corporation ltd

                  Podružnica podjetja Korea Ryongbong General Corporation (subjekta, ki so ga Združeni narodi uvrstili na seznam 24. 4. 2009); upravlja tovarne za proizvodnjo aluminijastega prahu, ki se lahko uporablja pri izdelavi raket.

                  4.

                  Korea Taesong Trading Company

                  Lokacija: Pjongjang

                  Subjekt s sedežem v Pjongjangu, ki ga je podjetje Korea Mining Development Trading Corporation (KOMID) uporabljalo za trgovanje (KOMID so Združeni narodi uvrstili na seznam 24. 4. 2009). Podjetje Korea Taesong Trading Company v imenu podjetja KOMID opravlja posle s Sirijo.

                  5.

                  Korean Ryengwang Trading Corporation

                  Rakwon-dong, Pothonggang District, Pjongjang, Severna Koreja.

                  Podružnica podjetja Korea Ryongbong General Corporation (subjekta, ki so ga Združeni narodi na seznam uvrstili 24. 4. 2009).

                  6.

                  Drugi gospodarski odbor in druga akademija za naravoslovne vede

                  Drugi gospodarski odbor je vpleten v ključne vidike raketnega programa Severne Koreje. Drugi gospodarski odbor je odgovoren za nadzor proizvodnje balističnih izstrelkov v Severni Koreji. Poleg tega usmerja dejavnosti podjetja KOMID (KOMID so Združeni narodi uvrstili na seznam 24. 4. 2009). Odbor je organizacija na državni ravni, odgovorna za raziskave in razvoj naprednih orožnih sistemov Severne Koreje, vključno z raketami in verjetno tudi jedrskim orožjem. Uporablja številne podrejene organizacije za pridobivanje tehnologije, opreme in informacij iz tujine, tudi podjetje Korea Tangun Trading Corporation, za uporabo pri raketnih programih in verjetno tudi programih za jedrsko orožje Severne Koreje.

                  7.

                  Sobaeku United Corp. (tudi Sobaeksu United Corp.)

                  Državno podjetje, vključeno v raziskave oziroma nabavo občutljivih izdelkov in opreme. V lasti ima več nahajališč naravnega grafita, ki zalagajo predvsem dva predelovalna obrata, ki med drugim proizvajata grafitne bloke, ki se lahko uporabljajo pri izdelavi raket.

                  8.

                  Center za jedrske raziskave Jongbjon

                  Center za raziskave sodeluje pri proizvodnji plutonija za vojsko. Center, ki deluje v okviru Generalnega urada za atomsko energijo (subjekta, ki so ga Združeni narodi na seznam uvrstili 16. 7. 2009).

      PRILOGA III
      A.   Seznam oseb iz členov 4(1)(c) in 5(1)(c)

                  #

                  Ime
                  (in morebitni vzdevki)

                  Podatki za identifikacijo

                  Razlogi

                  1.

                  JON Il-chun

                  Datum rojstva: 24. 8. 1941

                  KIM Tong-un je bil februarja 2010 razrešen funkcije direktorja Urada 39, ki sodeluje pri financiranju širjenja orožja in je med drugim zadolžen za nakup blaga iz diplomatskih predstavništev DLR Koreje, s čimer se izogibajo sankcijam. Zamenjal ga je JON Il-chun. JON Il-chun naj bi bil tudi eden izmed vodilnih mož državne razvojne banke.

                  2.

                  KIM Tong-un

                  Nekdanji direktor "Urada 39" Centralnega komiteja Delavske partije, ki sodeluje pri financiranju širjenja orožja.

      B.   Seznam subjektov iz člena 5(1)(c)

                  #

                  Ime
                  (in morebitni vzdevki)

                  Podatki za identifikacijo

                  Razlogi

                  1.

                  Korea Daesong Bank
                  (tudi: Choson Taesong Unhaeng; Taesong Bank)

                  Naslov: Segori-dong, Gyongheung St., Potonggang District, PjongjangTelefon: 850 2 381 8221
                  Telefon: 850 2 18111 interna št. 8221
                  Faks: 850 2 381 4576

                  Finančna institucija Severne Koreje, ki je neposredno podrejena Uradu 39 in vpletena v spodbujanje projektov Severne Koreje za financiranje širjenja orožja.

                  2.

                  Korea Daesong General Trading Corporation
                  (tudi: Daesong Trading; Daesong Trading Company; Korea Daesong Trading Company; Korea Daesong Trading Corporation)

                  Naslov: Pulgan Gori Dong 1, Potonggang District, PjongjangTelefon: 850 2 18111 interna št. 8204/8208
                  Telefon: 850 2 381 8208/4188
                  Faks: 850 2 381 4431/4432

                  Podjetje, ki je podrejeno Uradu 39 in se uporablja za spodbujanje tujih transakcij v imenu Urada 39.
                  Direktor Urada 39 Kim Tong-un je naveden na seznamu v Prilogi V Uredbe Sveta 1283/2009.

      PRILOGA IV
      Seznam podružnic in hčerinskih družb iz člena 6(1)(b)

      PRILOGA V
      Seznam podružnic in hčerinskih družb iz člena 6(1)(c) in (d)


title: Sklep Sveta, sprejet v medsebojnem soglasju z izvoljenim predsednikom Komisije, z dne 4. decembra 2009 o sprejetju seznama drugih oseb, ki jih predlaga v imenovanje za člane Komisije

text:
               8.12.2009

               SL

               Uradni list Evropske unije

               L 321/51

      SKLEP SVETA,
   sprejet v medsebojnem soglasju z izvoljenim predsednikom Komisije,
   z dne 4. decembra 2009
   o sprejetju seznama drugih oseb, ki jih predlaga v imenovanje za člane Komisije
   (2009/903/EU)
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 17(3) in (4) ter drugega pododstavka člena 17(7) te pogodbe,
   ob upoštevanju Pogodbe o ustanovitvi Evropske skupnosti za atomsko energijo in zlasti člena 106a te pogodbe,
   ob upoštevanju naslednjega:

               (1)

               Zaradi okoliščin, povezanih s postopkom ratifikacije Lizbonske pogodbe, Komisija, imenovana 22. novembra 2004, po 31. oktobru 2009 še naprej opravlja svoj mandat, in sicer do zaključka postopka imenovanja nove Komisije, v skladu z določbami Pogodbe o Evropski uniji, kakor je bila spremenjena z Lizbonsko pogodbo.

               (2)

               Za obdobje do 31. oktobra 2014 mora biti imenovana nova Komisija, ki jo sestavlja po en državljan vsake države članice, vključno z njenim predsednikom in visokim predstavnikom Unije za zunanje zadeve in varnostno politiko.

               (3)

               Evropski svet je imenoval g. Joséja Manuela DURÃA BARROSA kot osebo, ki se jo Evropskemu parlamentu predlaga za predsednika Komisije, in Evropski parlament je tako predlaganega kandidata izvolil.

               (4)

               V skladu s členom 18(1) Pogodbe o Evropski uniji Evropski svet s soglasjem predsednika Komisije imenuje visokega predstavnika Unije za zunanje zadeve in varnostno politiko.

               (5)

               Svet mora v medsebojnem soglasju z izvoljenim predsednikom Komisije sprejeti seznam drugih oseb, ki jih predlaga v imenovanje za člane Komisije do 31. oktobra 2014.

               (6)

               V skladu s tretjim pododstavkom člena 17(7) Pogodbe o Evropski uniji predsednika, visokega predstavnika Unije za zunanje zadeve in varnostno politiko in druge člane Komisije kot kolegij z glasovanjem potrdi Evropski parlament –

         SPREJEL NASLEDNJI SKLEP:
   Člen 1
   Svet v medsebojnem soglasju z g. Joséjem Manuelom DURÃOM BARROSOM, izvoljenim predsednikom Komisije, predlaga, da so za člane Komisije za obdobje do 31. oktobra 2014 imenovane naslednje osebe:

               g. Joaquín ALMUNIA AMANN

               g. László ANDOR

               g. Michel BARNIER

               g. Dacian CIOLOȘ

               g. John DALLI

               ga. Maria DAMANAKI

               g. Karel DE GUCHT

               g. Štefan FÜLE

               ga. Máire GEOGHEGAN-QUINN

               g. Johannes HAHN

               ga. Connie HEDEGAARD

               ga. Rumiana JELEVA

               g. Siim KALLAS

               ga. Neelie KROES

               g. Janusz LEWANDOWSKI

               ga. Cecilia MALMSTRÖM

               g. Günther H. OETTINGER

               g. Andris PIEBALGS

               g. Janez POTOČNIK

               ga. Viviane REDING

               g. Olli REHN

               g. Maroš ŠEFČOVIČ

               g. Algirdas Gediminas ŠEMETA

               g. Antonio TAJANI

               ga. Androulla VASSILIOU

         Člen 2
   Ta sklep se posreduje Evropskemu parlamentu.
   Objavi se v Uradnem listu Evropske unije.

      V Bruslju, 4. decembra 2009

            Za Svet

            Predsednica

         E. BJÖRLING


               29.8.2017

               SL

               Uradni list Evropske unije

               C 285/207

         P7_TA(2014)0115
   Imenovanje člana Računskega sodišča – Oskar HERICS (AT)
   Sklep Evropskega parlamenta z dne 25. februarja 2014 o imenovanju Oskarja Hericsa za člana Računskega sodišča (C7-0009/2014 – 2014/0802(NLE))
   (Posvetovanje)
   (2017/C 285/32)

      Evropski parlament,

               —

               ob upoštevanju člena 286(2) Pogodbe o delovanju Evropske unije, v skladu s katerim se je Svet posvetoval s Parlamentom (C7-0009/2014),

               —

               ob upoštevanju člena 108 Poslovnika,

               —

               ob upoštevanju poročila Odbora za proračunski nadzor (A7-0128/2014),

               A.

               ker je Odbor za proračunski nadzor ocenil kandidatova priporočila, zlasti glede na zahteve iz člena 286(1) Pogodbe o delovanju Evropske unije;

               B.

               ker je Odbor za proračunski nadzor na svoji seji dne 17. februarja 2014 poslušal predstavitev kandidata Sveta za članstvo v Računskem sodišču;

               1.

               odobri predlog Sveta, da se Oskar Herics imenuje za člana Računskega sodišča;

               2.

               naroči svojemu predsedniku, naj ta sklep posreduje Svetu in v vednost Računskemu sodišču, drugim institucijam Evropske unije in revizorskim organom držav članic.


title: 2012/556/EU: Sklep Evropskega parlamenta z dne 10. maja 2012 o razrešnici glede izvrševanja splošnega proračuna Evropske unije za proračunsko leto 2010, oddelek VI – Evropski ekonomsko-socialni odbor

text:
               17.10.2012

               SL

               Uradni list Evropske unije

               L 286/109

         SKLEP EVROPSKEGA PARLAMENTA
   z dne 10. maja 2012
   o razrešnici glede izvrševanja splošnega proračuna Evropske unije za proračunsko leto 2010, oddelek VI – Evropski ekonomsko-socialni odbor
   (2012/556/EU)
   EVROPSKI PARLAMENT,

               —

               ob upoštevanju splošnega proračuna Evropske unije za proračunsko leto 2010 (1),

               —

               ob upoštevanju zaključnega računa Evropske unije za proračunsko leto 2010 (COM(2011) 473 – C7-0261/2011) (2),

               —

               ob upoštevanju letnega poročila Evropskega ekonomsko-socialnega odbora organu za podelitev razrešnice o opravljenih notranjih revizijah v letu 2010,

               —

               ob upoštevanju letnega poročila Računskega sodišča o izvrševanju proračuna za proračunsko leto 2010 z odgovori institucij (3),

               —

               ob upoštevanju izjave o zanesljivosti (4) računovodskih izkazov ter zakonitosti in pravilnosti z izkazi povezanih transakcij, ki jo predloži Računsko sodišče za proračunsko leto 2010 v skladu s členom 287 Pogodbe o delovanju Evropske unije,

               —

               ob upoštevanju členov 314(10) ter členov 317, 318 in 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (5), zlasti členov 50, 86, 145, 146 in 147 Uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor (A7-0092/2012),

               1.

               podeli razrešnico generalnemu sekretarju Evropskega ekonomsko-socialnega odbora glede izvrševanja proračuna Evropskega ekonomsko-socialnega odbora za proračunsko leto 2010;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in priloženo resolucijo posreduje Svetu, Komisiji, Sodišču Evropske unije, Računskemu sodišču, Evropskemu varuhu človekovih pravic in Evropskemu nadzorniku za varstvo podatkov ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL L 64, 12.3.2010.

      (2)  UL C 332 14.11.2011, str. 1.

      (3)  UL C 326, 10.11.2011, str. 1.

      (4)  UL C 332, 14.11.2011, str. 134.

      (5)  UL L 248, 16.9.2002, str. 1.
    ---documentbreak---

               17.10.2012

               SL

               Uradni list Evropske unije

               L 286/110

         RESOLUCIJA EVROPSKEGA PARLAMENTA
   z dne 10. maja 2012
   s pripombami, ki so del sklepa o razrešnici glede izvrševanja splošnega proračuna Evropske unije za proračunsko leto 2010, oddelek VI – Evropski ekonomsko-socialni odbor
   EVROPSKI PARLAMENT,

               —

               ob upoštevanju splošnega proračuna Evropske unije za proračunsko leto 2010 (1),

               —

               ob upoštevanju zaključnega računa Evropske unije za proračunsko leto 2010 (COM(2011) 473 – C7-0261/2011) (2),

               —

               ob upoštevanju letnega poročila Evropskega ekonomsko-socialnega odbora organu za podelitev razrešnice o opravljenih notranjih revizijah v letu 2010,

               —

               ob upoštevanju letnega poročila Računskega sodišča o izvrševanju proračuna za proračunsko leto 2010 z odgovori institucij (3),

               —

               ob upoštevanju izjave o zanesljivosti (4) računovodskih izkazov ter zakonitosti in pravilnosti z izkazi povezanih transakcij, ki jo predloži Računsko sodišče za proračunsko leto 2010 v skladu s členom 287 Pogodbe o delovanju Evropske unije,

               —

               ob upoštevanju členov 314(10) ter členov 317, 318 in 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (5), zlasti členov 50, 86, 145, 146 in 147 Uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor (A7-0092/2012),

               1.

               ugotavlja, da je Evropski ekonomsko-socialni odbor (EESO) leta 2010 razpolagal z odobritvami za prevzem obveznosti v skupnem znesku 127 200 000 EUR (122 000 000 EUR leta 2009) in da je bila stopnja izvrševanja teh odobritev 98 % (98 % leta 2009); poudarja, da je proračun EESO zgolj upravni, saj porabi 70 % sredstev za zaposlene v instituciji in 30 % za stavbe, pohištvo, opremo in razne odhodke iz poslovanja;

               2.

               poziva EESO, naj v prihodnjih letih omeji povečanja proračuna na skrajni minimum, nove in razširjene dejavnosti pa naj financira predvsem s prihranki;

               3.

               ponavlja poziv iz resolucije z dne 10. maja 2011 (6) o podelitvi razrešnice Evropskemu ekonomsko-socialnemu odboru za proračunsko leto 2009, naj za vsa področja dejavnosti nujno opravi celovit pregled izdatkov, da bi zagotovil smotrno porabo vseh sredstev in tako opredelil morebitne možnosti za prihranek, kar bi v tem varčevalnem obdobju zmanjšalo pritisk na proračun, upoštevajoč položaj, v katerem se trenutno nahaja Unija;

               4.

               pozdravlja dejstvo, da je Računsko sodišče v svojem letnem poročilu na podlagi svojega revizijskega dela menilo, da v plačilih za upravne in druge odhodke institucij in organov kot celoti za proračunsko leto, ki se je končalo 31. decembra 2010, ni bilo pomembnih napak; najverjetnejša stopnja napak je na področju upravnih odhodkov na splošno ocenjena na 0,4 % (točki 7.9 in 7.10);

               5.

               poudarja, da je Računsko sodišče v svojem letnem poročilu za 2010 podalo pripombe glede povračila potnih stroškov članom EESO in oddaje javnih naročil z omejenim postopkom;

               6.

               z zadovoljstvom ugotavlja, da je predsedstvo EESO 6. decembra 2011 sprejelo reformo sistema povračil stroškov poslancem, katerega namen je predvsem povračilo stroškov za vozovnice izključno na podlagi dejanskih stroškov in ki usklajuje dnevnice in povračila potnih stroškov s tistimi, ki jih izplačuje Parlament, in predvideva nadomestila za čas, ki ga člani porabijo za opravljanje funkcij, in s tem povezane administrativne stroške, glede na to, da člani EESO iz proračuna Unije ne prejemajo plačil ali pokojnin v nobeni obliki;

               7.

               podpira in pričakuje hiter začetek izvajanja zgoraj navedene odločitve z dne 6. decembra 2011;

               8.

               je začuden nad visokim številom in nad v povprečju z 2 000 km visoko povprečno dolžino letov, ki so si jih v letu 2010 obračunavali člani EESO; od odbora zahteva podrobne podatke o vseh letih, ki so bili obračunani v letu 2010, in sicer z odhodnim krajem leta, vmesnimi postanki, ciljem, dolžino leta in stroški, ki so nastali za evropske davkoplačevalce;

               9.

               pozdravlja, da je bilo na seji predsedstva EESO 21. februarja 2012 spremenjeno potrjevanje prisotnosti in sistem povračil za sodelovanje pri videokonferencah, v skladu s priporočili Parlamenta (okrepitev zagotovil za povračilo stroškov iz člena 12 sklepa predsedstva EESO z dne 21. februarja 2012 o povračilu nastalih stroškov in nadomestil članom Odbora in delegatom posvetovalnih odborov kot tudi njihovim namestnikom ter odprava točke o videokonferencah); nestrpno pričakuje rezultate pogajanj med EESO in Svetom, da bi dosegli končno in zadovoljivo rešitev za vsa vprašanja, pri katerih je odločitev odvisna od Sveta;

               10.

               pozdravlja odločitev predsedstva EESO, ki predvideva objavo izjav o finančnih interesih članov; z zadovoljstvom ugotavlja, da se je odločitev že začela izvajati;

               11.

               z zadovoljstvom ugotavlja, da se je v zadnjem času povečalo zanimanje članov EESO za finančne in proračunske zadeve, zlasti v skupini za proračun, ki zelo zavzeto deluje tako pri določitvi proračuna kot pri nadzoru nad njegovim izvrševanjem; si želi okrepitev sodelovanja med člani EESO in Odborom za proračunski nadzor Parlamenta;

               12.

               z zadovoljstvom ugotavlja, da sta oba odbora, Odbor regij in Evropski ekonomsko-socialni odbor, 27. decembra 2011 uspela pridobiti certifikat EMAS (sistem Skupnosti za okoljsko ravnanje in presojo Evropske unije); želi, da se ga vsako leto obvešča o načrtovanem in/ali opravljenem napredku pri dodatnem zmanjševanju negativnega vpliva, ki ga imajo dejavnosti odborov na okolje;

               13.

               je zadovoljen z rezultati, prikazanimi v vmesnem ocenjevalnem poročilu o izvajanju dogovora o upravnem sodelovanju med Odborom regij in EESO; v glavnem ugotavlja, da je vzpostavitev skupnih služb obema odboroma omogočila, da sta prihranila proračunska sredstva; želi, da bi odbora upoštevala priporočila za kadrovski sektor (večja usklajenost pravil), za socialno in zdravstveno oskrbo ter za notranje službe;

               14.

               predlaga večjo združljivost prednostnih proračunskih vrstic za oba odbora; meni, da bi s tem povečali prihranke in dodatno okrepili medinstitucionalno sodelovanje;

               15.

               pozdravlja odločitev EESO z dne 24. aprila 2012, da bo poskrbel za izvedbo ocene dela, kakršno je že izvedel Odbor regij (CAF (7): samoocenjevalni okvir javne uprave), sprejeto na podlagi priporočil iz te resolucije, kot jo je Odbor za proračunski nadzor sprejel 27. marca 2012;

               16.

               z zadovoljstvom ugotavlja, da se je EESO dobro seznanil z ugotovitvami Računskega sodišča in da je bilo vsem odredbodajalcem na podlagi nadaljnjega prenosa poslano obvestilo z opozorilom o pomembnih elementih, ki jih je treba upoštevati v razpisnih postopkih; poleg tega tudi ugotavlja, da bo EESO okrepil prizadevanja pri zagotavljanju potrebne strokovnosti v zvezi z javnimi naročili v ocenjevalnih odborih;

               17.

               poziva EESO, naj izboljša kakovost povzetka dejavnosti službe za notranjo revizijo, da bi lahko Parlament ocenil mehanizme spremljanja in nadzora v EESO; vztraja, naj bo povzetek informativne narave in ustrezen; poziva EESO, naj svojemu pristojnemu odboru brez odlašanja pošlje popravljeno različico;

               18.

               ugotavlja, da je Priloga D k letnemu poročilu o dejavnostih, ki povzema kazalnike dejavnosti in uspešnosti, zelo koristna; je zaskrbljen nad dejstvom, da je bilo odpovedanih 12,3 % naročenih storitev tolmačenja, kar predstavlja strošek v višini 913 344 EUR; želi, da se ga obvešča o tem, kateri nujni ukrepi so bili sprejeti za odpravo te težave;

               19.

               zahteva boljše finančno načrtovanje in proračunsko upravljanje, da bi se v prihodnje izognili tovrstnim razmeram;

               20.

               pričakuje, da bo letno poročilo o dejavnostih v prihodnje dopolnjeno s podrobno razpredelnico o vseh človeških virih, s katerimi razpolaga EESO, razporejenih po kategoriji, stopnji, spolu, sodelovanju pri poklicnem usposabljanju in po narodnosti;

               21.

               ponovno poziva Evropskega varuha človekovih pravic, naj Odbor za proračunski nadzor obvesti o rezultatih preiskav v zvezi s postopki napredovanj osebja;

               22.

               zahteva, da se vsa mnenja, ki jih pripravi EESO, priložijo zadevni dokumentaciji.

      (1)  UL L 64, 12.3.2010.

      (2)  UL C 332, 14.11.2011, str. 1.

      (3)  UL C 326, 10.11.2011, str. 1.

      (4)  UL C 332, 14.11.2011, str. 134.

      (5)  UL L 248, 16.9.2002, str. 1.

      (6)  UL L 250, 27.9.2011, str. 98.

      (7)  Skupni ocenjevalni okvir, Evropski inštitut za javno upravo, Maastricht 2006.


title: 2005/462/ES: Sklep Sveta z dne 13. junija 2005 o imenovanju nemškega nadomestnega člana Odbora regij

text:
               24.6.2005

               SL

               Uradni list Evropske unije

               L 164/49

      SKLEP SVETA

   z dne 13. junija 2005
   o imenovanju nemškega nadomestnega člana Odbora regij
   (2005/462/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti, zlasti člena 263 Pogodbe,
   ob upoštevanju predloga nemške vlade,
   ob upoštevanju naslednjega:

               (1)

               Svet je 22. januarja 2002 sprejel Sklep 2002/60/ES o imenovanju članov in nadomestnih članov Odbora regij za obdobje od 26. januarja 2002 do 25. januarja 2006 (1).

               (2)

               Po odstopu g. Karstena NEUMANNA, o katerem je bil Svet obveščen 21. decembra 2004, se je sprostilo mesto nadomestnega člana Odbora regij –

         SKLENIL:
   Člen 1
   V Odbor regij se kot nadomestni član za preostanek mandata, torej do 25. januarja 2006, imenuje:

               ga. Barbara BORCHARDT, Mitglied des Landtags Mecklenburg-Vorpommern (članica deželnega parlamenta Meklenburg-Pomorjansko).

         Člen 2
   Ta sklep se objavi v Uradnem listu Evropske unije.
   Veljati začne na dan sprejetja.

      V Luxembourgu, 13. junija 2005

            Za Svet

            Predsednik

         J. ASSELBORN

      (1)  UL L 24, 26.1.2002, str. 38.


title: 2012/57/EU: Sklep št. 1/2012 Skupnega odbora EU-Andora z dne 25. januarja 2012 o oblikovanju seznama določb s področja carinske varnosti na podlagi člena 12b(1) Sporazuma v obliki izmenjave pisem med Evropsko gospodarsko skupnostjo in Kneževino Andoro

text:
               1.2.2012

               SL

               Uradni list Evropske unije

               L 29/44

         SKLEP št. 1/2012 SKUPNEGA ODBORA EU-ANDORA
   z dne 25. januarja 2012
   o oblikovanju seznama določb s področja carinske varnosti na podlagi člena 12b(1) Sporazuma v obliki izmenjave pisem med Evropsko gospodarsko skupnostjo in Kneževino Andoro
   (2012/57/EU)
   SKUPNI ODBOR JE –
   ob upoštevanju Sporazuma v obliki izmenjave pisem med Evropsko gospodarsko skupnostjo in Kneževino Andoro, podpisanega 28. junija 1990 v Luksemburgu (v nadaljnjem besedilu: Sporazum), zlasti člena 12b(1) Sporazuma,
   ker člen 12b(1) Sporazuma določa, da Kneževina Andora sprejme varnostne carinske ukrepe, ki jih uporablja Unija in da podrobni seznam zadevnih določb pravnega reda Skupnosti sestavi Skupni odbor iz člena 17 Sporazuma –
   SPREJEL NASLEDNJI SKLEP:
   Člen 1
   Seznam določb pravnega reda Skupnosti, ki jih bo sprejela Kneževina Andora na podlagi člena 12b(1) Sporazuma, se določi kakor sledi:

               Kategorija varnostnih carinskih ukrepov

               Določbe carinskega zakonika Skupnosti – Uredba Sveta (EGS) št. 2913/92 (1)

               Določbe za izvajanje carinskega zakonika Skupnosti – Uredba Komisije (EGS) št. 2454/93 (2)

               Predhodne vstopne in izstopne deklaracije blaga

               Vstop: členi 36a do 36c

               Vstop: členi 181b do 184c

               Izstop: členi 182a do 182d

               Izstop:

                           —

                           členi 592a do 592d in 592f (izvozna carinska deklaracija)

                           —

                           členi 842a do 842f (izstopna skupna deklaracija)

               Pooblaščeni gospodarski subjekt

               Člen 5a

               Členi 14a do 14d, 14f do 14k in 14q do 14x

               Varnostne carinske kontrole in obvladovanje tveganja na področju varnosti

               Člen 13

               Splošno: členi 4f do 4j

               Vstop: členi 184d do 184e

               Izstop:

                           —

                           člena 592e in 592g (izvozna carinska deklaracija)

                           —

                           člen 842d(2) (izstopna skupna deklaracija)

         Člen 2
   Ta sklep začne veljati na dan njegovega sprejetja.
   Uporabljati se začne s 1. januarjem 2011.

      V Bruslju, 25. januarja 2012

            Za Skupni odbor

            Predsednik

         Gianluca GRIPPA

      (1)  Uredba Sveta (EGS) št. 2913/92 z dne 12. oktobra 1992 o carinskem zakoniku Skupnosti (UL L 302, 19.10.1992, str. 1).

      (2)  Uredba Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti (UL L 253, 11.10.1993, str. 1).